Likumprojekts

**Segto obligāciju likums**

**I nodaļa   
Vispārīgie noteikumi**

**1. pants. Likumā lietotie termini**

Likumā ir lietoti šādi termini:

1) **aizstājējaktīvs** – seguma aktīvs, kas papildina seguma prasību un nav primārais aktīvs;

2) **aktīvi** – prasījumi, kas izriet no līgumiem vai citām saistībām;

3) **aktīvu izlietošana** – maksājumu saņemšana, ķīlas realizācija, piedziņa un citas pārvaldīšanas darbības;

4) **atsavinātājs** – emitents vai cita kredītiestāde, kas atsavina seguma aktīvu segto obligāciju sabiedrībai iekļaušanai seguma portfelī;

5) **atsavināšanas līgums** – darījums starp atsavinātāju un segto obligāciju sabiedrību par seguma aktīvu atsavināšanu segto obligāciju sabiedrībai iekļaušanai seguma portfelī;

6) **atvasināto** **instrumentu līgums** – darījums, kas rada seguma portfelī ietvertu atvasināto instrumentu vai ar kuru saskaņā segto obligāciju sabiedrība iegādājas seguma portfelī ietvertu atvasināto instrumentu;

7) **automātiska paātrināšana** – normatīvajā aktā vai līgumā noteikta saistību izpildes termiņa pārgrozīšana tādējādi, ka, iestājoties noteiktam apstāklim, saistība ir automātiski nekavējoties izpildāma pirms sākotnēji noteiktā termiņa;

8) **ārvalsts** – valsts, kas nav dalībvalsts;

9) **dalībvalsts** – Eiropas Savienības vai Eiropas Ekonomikas zonas valsts;

10) **dažādu aktīvu klašu segtā obligācija** – segtā obligācija, kuras primārie aktīvi vismaz 85 procentu apmērā no seguma aktīvu nepieciešamās vērtības sastāv no aktīvu kopuma, kas atbilst vairāku šajā likumā noteikto aktīvu klašu prasībām;

11) **emitents** – kredītiestāde vai ārvalsts kredītiestādes filiāle Latvijā, kas emitē segtās obligācijas, vai dalībvalstī reģistrēta kredītiestāde, kas ir pārņēmusi visas emitenta tiesības un pienākumus un iestājusies emitenta vietā segto obligāciju programmā;

12) **emisijas jurisdikcija** – dalībvalsts, kurā attiecīgā segto obligāciju programma ir reģistrēta (atļauta);

13) **ieguldītājs** – ikviena persona, kam pieder segtā obligācija;

14) **īpašais administrators** – persona, kura ir iecelta saskaņā ar šo likumu, lai likumā noteiktajos gadījumos, kārtībā un apmērā pārvaldītu segto obligāciju programmu emitenta vietā;

15) **kredītiestāde** – termins atbilst Kredītiestāžu likumā noteiktajam attiecīgajam terminam;

16) **maksātnespējas vai likvidācijas process** – tiesiska rakstura pasākumu kopums, ko uzsāk ar tiesas vai kompetentas iestādes lēmumu un kura ietvaros tiek izbeigta parādnieka darbība, parādniekam tiek iecelts maksātnespējas procesa administrators un parādnieka manta tiek atsavināta saistību segšanai;

17) **neto likviditātes izejošās naudas plūsmas** – visi izejošie maksājumi, kuru termiņš ir viena diena, tostarp pamatsummas, procentu maksājumi un maksājumi saskaņā ar atvasināto instrumentu līgumiem segto obligāciju programmas ietvaros, no kuriem atskaitīti visi ienākošie maksājumi, kas tajā pašā dienā maksājami par prasījumiem, kuri saistīti ar seguma aktīviem;

18) **nodrošinājuma aktīvi** – ķermeniskas lietas, finanšu nodrošinājums un citi aktīvi riska darījumu veidā, kas nodrošina seguma aktīvus;

19) **nodrošinājuma devējs** – persona, kas nodibina vai sniedz nodrošinājumu seguma aktīvam;

20) **nodrošinājums** – ķīla, finanšu nodrošinājums, galvojums vai cits saistību pastiprinājums, kas ir sniegts vai nodibināts saistībā ar seguma aktīvu;

21) **noregulējums** – termins atbilst Kredītiestāžu un ieguldījumu brokeru sabiedrību darbības atjaunošanas un noregulējuma likumā noteiktajam attiecīgajam terminam;

22) **nošķiršana** – darbības, ko veic emitents, lai identificētu seguma aktīvus un juridiski padarītu tos nepieejamus kreditoriem, kuri nav ieguldītāji vai segto obligāciju kreditori;

23) **pagarināma termiņa struktūra** – mehānisms, kas dod iespēju paredzēto segto obligāciju samaksas termiņu pagarināt uz iepriekš noteiktu laiku vai gadījumā, ja iestājas konkrēts šajā likumā vai segto obligāciju programmas noteikumos paredzēts izraisītājnotikums;

24) **parādnieks** – kredītņēmējs vai cita persona, prasījums pret kuru veido seguma aktīvu;

25) **pārvaldnieks** – šajā likumā noteiktas personas, kas saskaņā ar likumu vai līgumu pārvalda seguma aktīvus vai seguma portfeli;

26) **piespiedu izpilde** – šā likuma izpratnē prasības nodrošinājums vai citi likumos paredzēti jebkādi publiski tiesiski (izņemot kriminālprocesuālus līdzekļus, ar kuriem mantu atzīst par noziedzīgi iegūtu) vai civiltiesiski pastāvīgi vai pagaidu rakstura izpildes līdzekļi, tostarp tiesas nolēmumā vai citas amatpersonas izpildrīkojumā paredzēta piedziņas vēršana, pienākumi un aizliegumi, jebkādos prasījumos un uz jebkāda pamata;

27) **primārie aktīvi** – seguma portfelī dominējošie aktīvi, kas nosaka seguma portfeļa būtību un atbilst šajā likumā noteiktajām prasībām;

28) **publiskas personas kontrolēta kapitālsabiedrība** – termins atbilst Publiskas personas kapitāla daļu un kapitālsabiedrību pārvaldības likumam;

29) **reorganizācijas pasākumi** – termins atbilst Kredītiestāžu likumā noteiktajam attiecīgajam terminam;

30) **saistību restrukturizācijas process** – tiesiska rakstura pasākumu kopums parādnieka maksātspējas atjaunošanai vai saglabāšanai, ko uzrauga tiesa, kompetenta iestāde vai šim nolūkam iecelts administrators un kura ietvaros restrukturizē parādnieka esošās saistības pret trešajām personām, un kas ir saistošs visiem parādnieka kreditoriem neatkarīgi no tā, vai viņi ir piekrituši šim procesam un viņu prasījumu restrukturizācijai (tai skaitā tiesiskās aizsardzības process, ārpustiesas tiesiskās aizsardzības process un reorganizācijas pasākumi);

31) **segtā obligācija** – parāda vērtspapīrs, kuru emitējusi kredītiestāde saskaņā ar segto obligāciju programmu un no kura izrietošās saistības pastiprina no emitenta aktīviem nodalīts seguma portfelis, attiecībā uz kuru ieguldītājiem un segto obligāciju kreditoriem ir primāras prasījuma tiesības;

32) **segto obligāciju kreditors** – līdzējs atvasināto instrumentu līgumā;

33) **segto obligāciju pārrobežu emisija** – tāda segto obligāciju emisija, kurā:

a) emitents Latvijā atļautā (reģistrētā) segto obligāciju programmā seguma portfelī iekļauj citā dalībvalstī esošos seguma aktīvus,

b) Latvijā licencēta kredītiestāde, dalībvalsts vai ārvalsts kredītiestādes filiāle atsavina vai nodod seguma aktīvus iekļaušanai citā dalībvalstī atļautas (reģistrētas) segto obligāciju programmas seguma portfelī,

c) citā dalībvalstī atļautas (reģistrētas) segto obligāciju programmas emitents iekļauj seguma aktīvus, kas atrodas Latvijā,

d) dalībvalsts emitents emitē segtās obligācijas savā vai citā dalībvalstī saskaņā ar tādu šīs dalībvalsts tiesību aktu, kas ļauj emitentam veikt seguma aktīvu nošķiršanu segto obligāciju programmā, neveicot seguma aktīvu atsavināšanu segto obligāciju sabiedrībai, un šajā segto obligāciju programmā tiek izmantoti dalībvalsts emitenta Latvijas filiālē iegrāmatoti seguma aktīvi,

e) emitents veic grupas segto obligāciju emisiju;

34) **segto obligāciju prasījumi** – ieguldītāju prasījumi par segto obligāciju pamatsummas, procentu un citu segto obligāciju programmas noteikumos paredzēto maksājumu samaksu un segto obligāciju kreditora prasījumi, kas izriet no noslēgtā atvasināto instrumentu līguma;

35) **segto obligāciju programma** – segto obligāciju vienas emisijas vai vairāku segto obligāciju emisiju strukturālās iezīmes, kas noteiktas šajā likumā un segto obligāciju programmas dokumentos saskaņā ar emitentam doto atļauju emitēt segtās obligācijas;

36) **segto obligāciju sabiedrība** – kapitālsabiedrība, kas saistībā ar segto obligāciju programmu ir nodibināta, lai nošķirtu seguma portfeli no emitenta aktīviem un galvotu par emitenta saistībām, kas izriet no segto obligāciju programmas;

37) **segto obligāciju strukturālās iezīmes** – raksturlielumi, kas ietver visas tās prasības, kuru mērķis ir aizsargāt segto obligāciju seguma portfeli, tai skaitā par seguma aktīvu nošķiršanu;

38) **segto obligāciju programmas nodošana** – visu no segto obligāciju programmas izrietošo emitenta tiesību un pienākumu nodošana citai kredītiestādei, kas iestājas segto obligāciju programmā kreditora vietā emitenta statusā;

39) **segto obligāciju programmas noteikumi** – prospekts vai cits dokuments, ar kuru saskaņā emitents emitē segtās obligācijas;

40) **segto obligāciju saistības** – maksājuma saistības, kas izriet no segto obligāciju programmas un ietver:

a) saistības maksāt neatmaksāto segto obligāciju pamatsummu,

b) saistības maksāt procentus par visām neatmaksātajām segtajām obligācijām,

c) maksājumu saistības, kas izriet no atvasināto instrumentu līgumiem,

d) paredzamās izmaksas, kas saistītas ar segto obligāciju programmas uzturēšanu un darbības pārtraukšanas administrēšanu;

41) **seguma aktīvi** – aktīvi, kas tiek atsavināti iekļaušanai seguma portfelī vai ir iekļauti seguma portfelī, kā arī ieņēmumi un cita manta, ko segto obligāciju sabiedrība iegūst, pārvaldot (pati vai ar citu personu starpniecību) seguma aktīvus, vai tur šos līdzekļus, lai apmierinātu segto obligāciju prasījumus;

42) **seguma aktīvu atsavināšana** – seguma aktīvu atsavināšana segto obligāciju sabiedrībai saskaņā ar atsavināšanas līgumu iekļaušanai seguma portfelī, ko veido saskaņā ar segto obligāciju programmu un ko veic emitents vai cits atsavinātājs;

43) **seguma portfelis** – precīzi identificējams aktīvu kopums, kas ar segto obligāciju sedz saistības un ir nošķirts no citiem emitenta vai emitenta turējumā esošiem trešo personu aktīviem;

44) **seguma portfeļa uzraugs** – persona, kuru var iecelt par emitenta revidentu saskaņā ar Kredītiestāžu likumu un kura nodrošina pastāvīgu seguma portfeļa uzraudzību;

45) **tirgus vērtība** – attiecībā uz nekustamo īpašumu tirgus vērtība atbilst Eiropas Parlamenta un Padomes 2013. gada 26. jūnija regulas (ES) Nr. 575/2013 par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza regulu (ES) Nr. 648/2012 (turpmāk – Regula Nr. 575/2013), 4. panta 1. punkta 76. apakšpunktam;

46) **uzticības persona** – persona, kas iecelta saskaņā ar segto obligāciju programmas noteikumiem un kurai ieguldītāji ir uzticējuši pārstāvēt viņu tiesības un intereses, kas saistītas ar attiecīgajām segtajām obligācijām;

47) **vienas aktīvu klases segtā obligācija** – segtā obligācija, kuras primārie aktīvi vismaz 85 procentu apmērā no seguma aktīvu nepieciešamās vērtības sastāv no aktīviem, kas atbilst šajā likumā minētās vienas noteiktas aktīvu klases prasībām;

48) **virsnodrošināšana** – likumā, segto obligāciju programmas noteikumos vai brīvprātīgi noteikts seguma līmeņu kopums, kas pārsniedz šajā likumā noteiktās seguma prasības.

2. pants. Likuma mērķis

Likuma mērķis ir veicināt finanšu resursu pieejamību, nodrošināt finanšu sistēmas attīstību, stabilitāti un reputāciju, kā arī ieguldītāju un segto obligāciju kreditoru aizsardzību.

3. pants. Likuma darbības joma

(1) Šis likums nosaka:

1) segto obligāciju emisijas kārtību un strukturālās iezīmes Latvijā;

2) segto obligāciju sabiedrību dibināšanu, darbību, uzraudzību, segto obligāciju sabiedrību dalībnieku maiņu un likvidāciju;

3) seguma aktīvu atsavināšanas noteikumus un seguma aktīvu aizsardzību pret trešo personu prasījumiem;

4) ieguldītāju un segto obligāciju kreditoru tiesības un aizsardzību;

5) informācijas atklāšanas prasības;

6) Finanšu un kapitāla tirgus komisijas (turpmāk – Komisija) segto obligāciju programmu īstenošanas uzraudzības kārtību;

7) segto obligāciju pārrobežu emisijas tiesiskos aspektus un īpatnības Latvijā.

(2) Latvijā segto obligāciju emisiju veic Latvijā licencēta kredītiestāde vai ārvalsts kredītiestādes filiāle, kas sniedz finanšu pakalpojumus Latvijā un šajā likumā noteiktajā kārtībā ir saņēmusi atļauju segto obligāciju emisijai.

(3) Darbības ar segtajām obligācijām Latvijā veic šajā likumā noteiktajā kārtībā izveidota īpašam nolūkam dibināta sabiedrība – segto obligāciju sabiedrība.

(4) Segto obligāciju pārrobežu emisijai piemērojama šā likuma XVII, XVIII, XIX un XX nodaļa, tostarp šajās nodaļās paredzētajos gadījumos – arī citi šā likuma noteikumi, kā arī Eiropas Parlamenta un Padomes 2014. gada 23. jūlija regula (ES) Nr. 909/2014 par vērtspapīru norēķinu uzlabošanu Eiropas Savienībā, centrālajiem vērtspapīru depozitārijiem un grozījumiem direktīvās 98/26/EK un 2014/65/ES un regulā (ES) Nr. 236/2012.

(5) Prospektu sagatavo gadījumā, ja emitents ir saņēmis šā likuma 41. panta pirmajā daļā noteikto atļauju segto obligāciju programmas īstenošanai un ja to paredz Eiropas Parlamenta un Padomes 2017. gada 14. jūnija regula (ES) 2017/1129 par prospektu, kurš jāpublicē, publiski piedāvājot vērtspapīrus vai atļaujot to tirdzniecību regulētā tirgū, un ar ko atceļ direktīvu 2003/71/EK.

**4. pants. Noteiktu terminu lietošanas ierobežojumi**

(1) Vārdkopu "segtās obligācijas" vai "Eiropas segtā obligācija", tās atvasinātās formas un tulkojumu jebkuras dalībvalsts valodā izmanto tikai attiecībā uz normatīvajos aktos noteiktajā kārtībā dalībvalstī emitētajām segtajām obligācijām.

(2) Jebkādā dokumentācijā (arī finanšu instrumentu emisijas dokumentācijā), reklāmas vai informatīvajos materiālos nedz tieši, nedz netieši maldināšanas nolūkā aizliegts izmantot šādas vārdkopas:

1) Eiropas segtā obligācija (*Premium*) – finanšu instrumentos, kas emitēti saskaņā ar šo likumu un atbilst Regulas Nr. 575/2013 129. panta prasībām;

2) mājokļu hipotēku segtās obligācijas – finanšu instrumentu emisijas dokumentācijā, kas nav šā panta trešajā daļā minētie finanšu instrumenti.

(3) Segto obligāciju programmu sauc par mājokļu hipotēku segtajām obligācijām, ja vismaz 80 procentus no seguma aktīvu nepieciešamās vērtības veido šā likuma 52. panta 2. punktā noteiktie aktīvi un tikai tādā gadījumā, ja seguma portfelī ietilpst hipotēkas, kas ir nodibinātas attiecībā uz dalībvalstī esošu mājokļa nekustamo īpašumu Regulas Nr. 575/2013 izpratnē.

(4) Vārdkopu "segto obligāciju sabiedrība" drīkst lietot tikai tiesību subjekti, kas veic šajā likumā noteikto segto obligāciju sabiedrības darbību un atbilst likumā noteiktajām prasībām, tostarp segto obligāciju pārrobežu emisijas gadījumā.

**II nodaļa**

**Segto obligāciju sabiedrības dibināšana un darbība**

5. pants. Segto obligāciju sabiedrības dibināšana

Segto obligāciju sabiedrību dibina kā kapitālsabiedrību. Segto obligāciju sabiedrību nedibina uz noteiktu termiņu un neparedz, ka tās darbība izbeidzas, sasniedzot statūtos noteiktos mērķus.

6. pants. Segto obligāciju sabiedrības darbības mērķis

(1) Segto obligāciju sabiedrība ir kapitālsabiedrība, kas izveidota saistībā ar emitenta segto obligāciju programmu seguma aktīvu nošķiršanai.

(2) Segto obligāciju sabiedrība vienlaikus ir iesaistīta tikai vienā segto obligāciju programmā, bet seguma aktīvos var izmantot gan emitenta, gan cita atsavinātāja atsavinātos aktīvus.

7. pants. Segto obligāciju sabiedrības firma

Segto obligāciju sabiedrības firmā iekļauj norādi – "segto obligāciju sabiedrība".

**8. pants. Segto obligāciju sabiedrības dibinātāji un dalībnieki**

(1) Segto obligāciju sabiedrību dibina emitents.

(2) Segto obligāciju sabiedrības dalībnieks (akcionārs) ir pats emitents.

(3) Ja emitenta darbība tiek izbeigta, segto obligāciju sabiedrības kapitāla daļas (akcijas) tur īpašais administrators, līdz tās tiek atsavinātas kredītiestādei, kas nav segto obligāciju emitents saskaņā ar šā likuma 49. pantu, bet ar īpašā administratora piekrišanu emitenta maksātnespējas vai likvidācijas procesa gadījumā segto obligāciju sabiedrības kapitāla daļas (akcijas) var atsavināt arī citām personām.

(4) Segto obligāciju sabiedrības kapitāla daļas (akcijas) nevar ieķīlāt, atsavināt vai pakļaut piespiedu izpildei.

9. pants. Segto obligāciju sabiedrības reģistrācijas valsts

Segto obligāciju sabiedrība un emitents ir reģistrēti vienā dalībvalstī. Atsavinātājs var būt reģistrēts arī citā dalībvalstī nekā emitents vai segto obligāciju sabiedrība.

**10. pants. Reģistrācijas un licencēšanas prasību izņēmumi**

Segto obligāciju sabiedrībai, kas pati veic šā likuma 12. panta otrās daļas 4. punktā noteiktās funkcijas, nav nepieciešamas normatīvajos aktos noteiktās speciālās atļaujas (licences) patērētāju kreditēšanas, parādu atgūšanas un citu šai funkcijai piekrītošo darbību veikšanai.

**11. pants. Klientu personas un darījumu noslēpums**

(1) Segto obligāciju sabiedrība, pārvaldnieks, seguma portfeļa uzraugs un īpašais administrators ievēro Kredītiestāžu likumā noteiktās prasības attiecībā uz klientu personu, kontu, noguldījumu un darījumu noslēpumu tāpat, kā tas attiektos uz emitentu vai atsavinātāju.

(2) Emitents, atsavinātājs, segto obligāciju sabiedrība, pārvaldnieks, seguma portfeļa uzraugs un īpašais administrators to rīcībā esošās ziņas par seguma aktīviem un nodrošinājumu ir tiesīgi sniegt:

1) šajā likumā noteiktajos gadījumos un apmērā personām, kuras ir iesaistītas segto obligāciju programmā vai seguma aktīvu pārvaldīšanā, atsavināšanā vai likvidācijā, lai ļautu šīm personām izpildīt viņu funkcijas, kas noteiktas šajā likumā vai segto obligāciju programmas noteikumos, ar nosacījumu, ka šīs personas nodrošina saņemtās informācijas neizpaušanu un aizsardzību vismaz šajā pantā noteiktajā apmērā;

2) Komisijai segto obligāciju programmas uzraudzības veikšanai;

3) saskaņā ar Kredītiestāžu likumu tajā minētajām personām Kredītiestāžu likumā noteiktajos gadījumos un kārtībā;

4) tiesām, zvērinātiem tiesu izpildītājiem un citām kompetentām iestādēm, ciktāl tas ir nepieciešams saistībā ar šajā likumā noteikto seguma portfeļa aizsardzību pret trešo personu prasījumiem un piespiedu izpildi;

5) citos gadījumos, ja šāda tiesība pirms attiecīgā seguma aktīva iekļaušanas seguma portfelī bija atsavinātājam, – tādā pašā apjomā un kārtībā, kādā šī tiesība bija atsavinātājam.

**12. pants. Segto obligāciju sabiedrības darbības ierobežojumi**

(1) Segto obligāciju sabiedrība var veikt darbības un slēgt darījumus, kas nepieciešami segto obligāciju sabiedrības darbības nodrošināšanai vai segto obligāciju programmas pienācīgas darbības nodrošināšanai un nav pretrunā ar attiecīgās sabiedrības darbības mērķi.

(2) Segto obligāciju sabiedrība:

1) iegūst, atsavina un pārdod seguma aktīvus, slēdz šī mērķa īstenošanai nepieciešamos darījumus ar emitentu un citām personām;

2) slēdz atvasināto instrumentu darījumus likumā noteikto risku pārvaldībai;

3) sniedz galvojumu par emitenta saistībām, kas izriet no segto obligāciju programmas;

4) pati var pildīt pārvaldnieka funkcijas, ja netiek noslēgts šā likuma 23. pantā minētais līgums vai emitents nevar izpildīt šā likuma 47. pantā minēto līgumu;

5) ieņēmumus, ko iegūst, pārvaldot seguma aktīvus, drīkst izmantot segto obligāciju sabiedrības darbības finansēšanai, nepārsniedzot segto obligāciju programmā noteiktos limitus.

(3) Segto obligāciju sabiedrība ir tiesīga izmantot seguma aktīvus un tieši vai netieši uzņemties saistības attiecībā uz seguma aktīviem, ja šie darījumi ir saistīti ar segto obligāciju programmu un tiek noslēgti segto obligāciju ieguldītāju kreditoru labā un interesēs, tostarp, lai nodrošinātu segto obligāciju sabiedrības darbību.

(4) Segto obligāciju sabiedrība nedrīkst sniegt nodrošinājumu, izmantojot seguma aktīvus, izņemot gadījumu, ja nepieciešams nodrošināt segto obligāciju sabiedrības saistības pret ieguldītājiem un segto obligāciju kreditoriem.

(5) Segto obligāciju sabiedrība nedrīkst finansēt aizdevuma un citas finanšu saistības no seguma portfeļa līdzekļiem, izņemot pamatsummas un procentu maksājumus šādos aizņēmuma darījumos:

1) darījumi par finansējuma saņemšanu segto obligāciju sabiedrības saistību pret ieguldītājiem un segto obligāciju kreditoriem izpildei;

2) šā likuma 51. panta pirmās daļas 1. un 5. punktā minētos aizdevuma darījumus;

3) darījumus par finansējuma saņemšanu šādu izmaksu segšanai – seguma portfeļa un seguma aktīvu pārvaldīšanas līgumā noteiktās pakalpojumu maksas un izdevumi, seguma aktīvu turēšanas izmaksas, seguma portfeļa uzrauga atalgojums.

(6) Šā panta ceturtajā un piektajā daļā minēto darījumu slēgšanai segto obligāciju sabiedrība saņem emitenta vai īpašā administratora piekrišanu.

(7) Segto obligāciju sabiedrības noslēgtie darījumi, kas ir pretrunā ar šajā likumā sabiedrības darbībai noteiktajiem ierobežojumiem, nav spēkā.

**13. pants. Darījumi ar saistītajām personām**

Komerclikuma regulējums par saistīto personu darījumu noslēgšanas kārtību nav piemērojams darījumiem par segto obligāciju programmas realizēšanu, kas tiek slēgti starp segto obligāciju sabiedrību, emitentu, atsavinātāju, seguma portfeļa pārvaldnieku vai citu segto obligāciju programmas realizācijā iesaistītu personu.

**14. pants. Segto obligāciju sabiedrības dalībnieka maiņa un sabiedrības darbības izbeigšana un likvidācija**

(1) Segto obligāciju sabiedrības dalībnieka maiņu veic pēc tam, kad ir pabeigta seguma portfeļa nodošana citai segto obligāciju sabiedrībai, kas pārņem visas segto obligāciju sabiedrības tiesības un pienākumus pret ieguldītājiem un segto obligāciju kreditoriem.

(2) Segto obligāciju sabiedrības darbību var izbeigt un sabiedrību likvidēt pēc tam, kad ir iestājies vismaz viens no šādiem notikumiem:

1) segto obligāciju programma izpildīta (pabeigta);

2) segto obligāciju sabiedrībai vairs nav seguma aktīvu un tiesību uz jauniem seguma aktīviem saskaņā ar seguma portfeļa pārvaldīšanas līgumu.

(3) Segto obligāciju sabiedrības dalībnieka maiņu vai sabiedrības darbības izbeigšanu un sabiedrības likvidāciju var veikt citos, šā panta pirmajā un otrajā daļā neminētajos gadījumos, ja ir saņemta Komisijas piekrišana.

(4) Emitents izbeidz segtās obligāciju sabiedrības darbību un to likvidē saskaņā ar Komerclikumu pēc tam, kad segto obligāciju programma ir pabeigta. Segto obligāciju sabiedrības likvidēšanai nepieciešama Komisijas piekrišana.

(5) Ja segto obligāciju sabiedrības darbības izbeigšanu ierosina vai nosaka cita iestāde vai tiesa saskaņā ar citiem normatīvajiem aktiem, segto obligāciju sabiedrības likvidēšana pieļaujama tikai tad, ja ir ievēroti šā panta pirmās un otrās daļas noteikumi. Par šādu gadījumu attiecīgā iestāde vai tiesa nekavējoties informē Komisiju un uzklausa tās viedokli. Komisija uzrauga, lai attiecīgā lēmuma izpilde nekaitētu ieguldītāju interesēm.

(6) Iesniedzot dokumentus Latvijas Republikas Uzņēmumu reģistram par segto obligāciju sabiedrības dalībnieka maiņu vai sabiedrības darbības izbeigšanu un likvidāciju, pievieno Komisijas rakstveida apstiprinājumu par to, ka Komisijai pret šādu darbību veikšanu nav iebildumu.

**III nodaļa**

**Seguma aktīvu atsavināšana segto obligāciju sabiedrībai**

**15. pants. Atsavināšanas darījuma forma**

Atsavināšanas līgumu emitents vai atsavinātājs un segto obligāciju sabiedrība slēdz rakstveidā. Atsavināšanas darījums nav spēkā, ja tas nav noslēgts rakstveida formā.

**16. pants. Atsavināšanas darījuma tiesiskās sekas**

(1) Emitents vai atsavinātājs nodod seguma aktīvus segto obligāciju sabiedrībai saskaņā ar atsavināšanas līgumu.

(2) Ja saņemta Komisijas atļauja segto obligāciju programmas īstenošanai, seguma aktīvu atsavināšanai nav papildus nepieciešams saņemt Kredītiestāžu likumā noteikto atļauju kredītiestādes uzņēmuma pārejai. Komisijas atļauja nav nepieciešama arī šā likuma 94. panta otrajā daļā minētajā gadījumā. Attiecībā uz seguma aktīvu atsavināšanu neattiecas Komerclikuma noteikums par uzņēmuma nodevēja un uzņēmuma ieguvēja solidāro atbildību.

(3) Seguma aktīvu atsavināšanas darījums un nākotnes prasījumu atsavināšana starp līdzējiem ir spēkā ar tā noslēgšanu, ja vien atsavināšanas līgumā nav noteikts citādi. Prasījumu prioritātes konflikta gadījumā attiecībā uz šiem prasījumiem priekšroka dodama segto obligāciju sabiedrībai.

(4) Segto obligāciju sabiedrības tiesības uz seguma aktīviem ir spēkā esošas un izlietojamas bez jebkādiem ierobežojumiem un ierunām. Emitents vai atsavinātājs uzņemas atbildību par īpašuma tiesību uz seguma aktīvu spēkā esību.

(5) Segto obligāciju sabiedrības tiesība nodot atpakaļ emitentam vai atsavinātājam seguma aktīvu vai to kopumu, tiesība prasīt atlīdzinājumu vai celt regresa prasību pret emitentu vai atsavinātāju saistībā ar seguma aktīvu, ieskaitot prasījumus, kas saistīti ar seguma aktīva nesamaksāšanu vai zudumu, neietekmē atsavināšanas darījuma spēkā esību un nevar būt par pamatu atsavināšanas darījuma atzīšanai par spēkā neesošu emitenta vai atsavinātāja maksātnespējas vai likvidācijas procesā, kā arī atsavināšanas darījuma atzīšanai par simulatīvu darījumu.

(6) Ar seguma aktīva atsavināšanas brīdi visi maksājumi un izpildījums, ko parādnieks vai nodrošinājuma devējs maksā vai sniedz atsavinātājam vai emitentam seguma aktīva saistības izpildei, un jebkādi citi maksājumi, prasījumi, tiesības un lietas, ko emitents vai atsavinātājs saņem saistībā ar atsavināto seguma aktīvu, piekrīt atsavinātajam seguma aktīvam un ir segto obligāciju sabiedrības īpašums (ieskaitot jebkādus nākotnes debitoru parādus, tiesības vai lietas). Emitents vai atsavinātājs nodala šajā daļā minēto mantu no savas un citu personu mantas un nodod to segto obligāciju sabiedrībai saskaņā ar atsavināšanas līgumu vai īpašā administratora rīkojumu. Šī daļa neattiecas uz segto obligāciju sabiedrības saistību izpildījumu pret emitentu vai atsavinātāju saskaņā ar atsavināšanas līgumu.

(7) Emitents vai atsavinātājs nav tiesīgs ieskaitīt savus vai trešo personu prasījumus pret seguma aktīviem.

**17. pants. Ar seguma aktīviem saistītā nodrošinājuma nodošana**

(1) Seguma aktīvu atsavināšana ietver visa saistītā nodrošinājuma nodošanu.

(2) Nodrošinājuma darījuma noteikumi, kas ietekmē nodrošinājuma spēkā esību vai nodrošinājuma devēja saistības seguma aktīva atsavināšanas gadījumā, nav spēkā attiecībā uz seguma aktīvu atsavināšanu.

(3) Segto obligāciju sabiedrība ir tiesīga izlietot nodrošinājumu no seguma aktīvu atsavināšanas līguma spēkā stāšanās. Ja normatīvie akti, kas piemērojami nodrošinājumam, saista nodrošinājuma izlietošanu ar nodrošinājuma ņēmēja reģistrāciju publiskajos reģistros, segto obligāciju sabiedrība izlieto nodrošinājumu pēc nodrošinājuma pārejas reģistrēšanas attiecīgajā publiskajā reģistrā. Nodrošinājuma reģistrācijas publiskajos reģistros atlikšana neietekmē nodrošinājuma pāreju segto obligāciju sabiedrībai un spēkā esību.

(4) Segto obligāciju sabiedrība šā panta trešajā daļā minēto reģistrāciju publiskajos reģistros nodrošina, ņemot vērā, ka seguma aktīvi tiek atsavināti, pamatojoties uz Komisijas lēmumu par segto obligāciju programmas atļaušanu vai emitenta maiņu. Nodrošinājuma reģistrēšanai, arī ja to atsavina jaunam emitentam, nav nepieciešams saņemt parādnieka vai nodrošinājuma devēja piekrišanu, tai skaitā piekrišanu saistību vai blakussaistību spēkā esībai.

(5) Prasījumi, kas saistīti ar nodrošinājuma aktīviem, un citi prasījumi, kas izriet no nodrošinājuma dokumentiem, tiek nodoti segto obligāciju sabiedrībai vienlaikus ar nodrošinājumu un tādā pašā apmērā, kādā tie ir radušies vai rastos atsavinātājam saskaņā ar likumu vai nodrošinājuma dokumentu, ja seguma aktīvs netiktu atsavināts segto obligāciju sabiedrībai.

(6) Prasījumi, kas saistīti ar finanšu nodrošinājumu, tiek nodoti segto obligāciju sabiedrībai, ja segto obligāciju sabiedrība var būt par finanšu nodrošinājuma ņēmēju. Šādā gadījumā atsavinātājs no nodošanas brīža tur finanšu nodrošinājumu kā segto obligāciju sabiedrības pilnvarnieks. Nav nepieciešamas papildu darbības vai vienošanās, lai nodrošinātu finanšu nodrošinājuma līguma spēkā esību šajā pantā minētajos gadījumos.

**18. pants. Seguma aktīvu blakus lietas**

(1) Ja līdzēji atsavināšanas līgumā nevienojas citādi, seguma aktīvi segto obligāciju sabiedrībai tiek atsavināti un nodoti kopā ar visām spēkā esošajām un nākotnes blakustiesībām, prasījumiem un augļiem, tai skaitā nodrošinājumu un tiesībām uz apdrošināšanas atlīdzību, ko atsavinātājs saistībā ar seguma aktīvu ir tiesīgs saņemt saskaņā ar likumu vai noslēgtajiem līgumiem.

(2) Ja atsavinātais seguma aktīvs ietver tiesības uz apdrošināšanas atlīdzību saistībā ar apdrošināšanas gadījuma iestāšanos parādniekam vai nodrošinājuma aktīvam, iestājoties apdrošināšanas gadījumam, atsavinātāja prasījumi par apdrošināšanas atlīdzības izmaksu ietilpst seguma aktīvos, ja līdzēji atsavināšanas līgumā nevienojas citādi.

(3) Šā panta pirmajā daļā minēto apdrošināšanas prasījumu atlīdzības izmaksas tiek automātiski ieskaitītas seguma aktīvos tādā apmērā, kā to paredz normatīvie akti apdrošināšanas jomā vai noslēgtie līgumi. Segto obligāciju sabiedrība ir tiesīga atļaut parādniekam vai nodrošinājuma devējam izlietot apdrošināšanas atlīdzības (pilnībā vai daļēji) apdrošinātā riska un tā seku novēršanai.

(4) Segto obligāciju sabiedrības vienpusējs paziņojums apdrošinātājam, ka apdrošinātie nodrošinājuma aktīvi ir ieķīlāti par labu segto obligāciju sabiedrībai, dod tiesības segto obligāciju sabiedrībai saņemt apdrošināšanas atlīdzības izmaksu, kas attiecas uz šo nodrošinājuma aktīvu.

(5) Seguma aktīvu atsavināšana segto obligāciju sabiedrībai nav pamats apdrošināšanas līguma grozīšanai vai izbeigšanai.

**19. pants. Kredītiestādes neizpaužamo ziņu sniegšana seguma aktīvu atsavināšanas gadījumā**

Kredītiestāžu likuma izpratnē kredītiestādes rīcībā esošu neizpaužamo ziņu sniegšana segto obligāciju sabiedrībai bez skaidri izteiktas klienta piekrišanas vai neievērojot atklāšanas aizliegumu netiek uzskatīta par likumā noteikto prasību neievērošanu, ja ziņu sniegšana notiek dalībvalstī saistībā ar segto obligāciju programmas īstenošanu.

**20. pants. Personas datu apstrāde**

Lai izmantotu šajā likumā noteiktās tiesības un izpildītu pienākumus, emitents vai atsavinātājs nodod segto obligāciju sabiedrībai ar seguma aktīviem saistītos personas datus, attiecībā uz kuriem tas rīkojas kā pārzinis un kurus tas apstrādā sakarā ar to, ka izsniedzis no seguma aktīviem izrietošo aizdevumu un veic kredītriska pārvaldību. Segto obligāciju sabiedrība kļūst par pārzini attiecībā uz saņemtajiem personas datiem bez datu subjekta piekrišanas.

**21. pants. Ziņu iekļaušana Kredītu reģistrā un kredītinformācijas biroju datubāzēs**

(1) Attiecībā uz prasījumiem, kas iekļauti seguma aktīvos, ziņas Kredītu reģistrā iekļauj pārvaldnieks saskaņā ar Kredītu reģistra likumu. Ja pārvaldnieks nav Kredītu reģistra dalībnieks, ziņas Kredītu reģistrā iekļauj segto obligāciju sabiedrība.

(2) Ja attiecīgais prasījums izriet no aizdevuma, kas atbilst Patērētāju tiesību aizsardzības likumam vai Kredītinformācijas biroju likumam, pārvaldnieks kā kredītinformācijas lietotājs informāciju kredītinformācijas birojiem par parādu vai saistībām sniedz saskaņā ar normatīvajiem aktiem, kas nosaka informācijas sniegšanu kredītinformācijas birojiem.

**22. pants. Parādnieku vai nodrošinājuma sniedzēju tiesības un pienākumi**

(1) Seguma aktīvu iekļaušana seguma portfelī vai to turpmākā atsavināšana saskaņā ar šā likuma 28. pantu neietekmē un nemaina parādnieka un nodrošinājuma devēja tiesības un pienākumus, izņemot šajā likumā paredzētos gadījumus.

(2) Ja tiek ievēroti šā panta pirmās daļas noteikumi, vienošanās, ar kuru saskaņā ir aizliegta vai ierobežota seguma aktīva atsavināšana vai nodošana citai personai, nav spēkā attiecībā uz seguma aktīva atsavināšanu un turpmākajiem darījumiem ar seguma aktīvu, ko veic segto obligāciju sabiedrība.

(3) Seguma aktīvu atsavināšanai nav nepieciešama parādnieka vai nodrošinājuma devēja informēšana vai piekrišana.

(4) Parādnieks, kas ir veicis seguma aktīva saistības samaksu vai izpildījumu par labu emitentam vai atsavinātājam, kas līdz seguma aktīva atsavināšanai bija parādnieka kreditors atsavinātajā seguma aktīvā, ir pienācīgi izpildījis savu maksājumu saistību, kas izriet no atsavinātā seguma aktīva, ja parādnieks nezināja un tam nevajadzēja zināt par seguma aktīva atsavināšanu un kreditora maiņu.

(5) Parādnieks un nodrošinājuma devējs saglabā visas tiesības un pienākumus, kādus paredz normatīvie akti patērētāju tiesību aizsardzības jomā, un to neietekmē apstāklis, ka prasījumi ir atsavināti segto obligāciju sabiedrībai.

(6) Parādnieka un nodrošinājuma devēja prasījumu ieskaits pret seguma aktīviem ir aizliegts.

**IV nodaļa**

**Seguma aktīvu pārvaldīšana, rīcība ar seguma aktīviem**

**23. pants. Seguma aktīvu pārvaldīšana**

(1) Seguma portfeļa aktīvu pārvaldīšanai slēdz seguma portfeļa pārvaldīšanas līgumu saskaņā ar šā likuma 47. pantu, kā arī var slēgt seguma aktīvu pārvaldīšanas līgumu par seguma aktīvu pārvaldīšanu vai noteiktu pārvaldīšanas darbību izpildi. Šos līgumus slēdz rakstveidā.

(2) Seguma aktīvu pārvaldīšanas līgumu slēdz segto obligāciju sabiedrība un atsavinātājs (kurš nodevis seguma aktīvus segto obligāciju sabiedrībai, bet nav emitents) vai trešā persona, kas ir kredītiestāde vai parādu atgūšanas pakalpojuma sniedzējs (piemēram, atsavinātāja vai emitenta maksātnespējas procesa vai likvidācijas gadījumā).

(3) Pārvaldniekam nav nepieciešamas speciālās atļaujas (licences) patērētāju kreditēšanai un parādu atgūšanai, ciktāl tas veic seguma aktīvu pārvaldīšanu.

(4) Emitents informē Komisiju par šā panta pirmajā daļā minētā seguma portfeļa pārvaldīšanas līguma noslēgšanu, grozīšanu vai izbeigšanu.

**24. pants. Seguma aktīvu nodalīšana no pārvaldnieka mantas**

(1) Seguma aktīvi, tai skaitā naudas līdzekļi, ko pārvaldnieks iegūst vai tur saskaņā ar pārvaldīšanas līgumu, neietilpst pārvaldnieka mantā, un pārvaldnieka maksātnespējas vai likvidācijas procesā, noregulējumā vai reorganizācijas pasākumos tie netiek izmantoti pārvaldnieka kreditoru prasījumu segšanai. Pārvaldnieks nav tiesīgs ieskaitīt savus vai trešo personu prasījumus pret seguma aktīviem, ko tas pārvalda.

(2) Pārvaldnieks (tai skaitā atsavinātājs, kas pilda pārvaldnieka funkciju) tur un uzskaita seguma aktīvus atsevišķi no savas un trešo personu mantas tā, lai seguma aktīvs jebkurā brīdī var tikt identificēts kā seguma aktīvs un nodots segto obligāciju sabiedrībai, īpašajam administratoram vai citai personai.

(3) Ja tiek uzsākts pārvaldnieka maksātnespējas vai likvidācijas process, noregulējums vai reorganizācijas pasākumi, pārvaldnieks nekavējoties pēc segto obligāciju sabiedrības vai īpašā administratora pieprasījuma nodod seguma aktīvu vai seguma portfeļa pārvaldīšanu segto obligāciju sabiedrībai vai citai īpašā administratora norādītajai personai. Pārvaldnieka maksātnespējas vai likvidācijas process, noregulējums vai reorganizācijas pasākumi neaizkavē un neietekmē attiecīgā pienākuma izpildi.

**25. pants. Seguma portfeļa aizsardzība**

(1) Uz seguma aktīviem nevar vērst piespiedu izpildi, izņemot piespiedu izpildi, kas izriet no segto obligāciju prasījumiem. Piespiedu izpildi var vērst uz seguma aktīviem, kas paliek pēc segto obligāciju sabiedrības saistību pret ieguldītājiem un segto obligāciju kreditoriem izpildes, kā arī uz mantu, kas nav seguma aktīvi. Šis noteikums neierobežo piespiedu izpildi pret parādnieku, nodrošinājuma devēju vai nodrošinājumu.

(2) Citu personu prasības, tai skaitā prasības, kas saistītas ar segto obligāciju programmas atzīšanu par spēkā neesošu, nevar tikt vērstas pret seguma aktīviem un nav pamats piespiedu izpildes līdzekļu piemērošanai seguma aktīviem.

(3) Faktu, ka aktīvs ir seguma aktīvs segto obligāciju emitentu un programmu sarakstā iekļautajā segto obligāciju programmā, apliecina segto obligāciju sabiedrības vai īpašā administratora apliecinājums, pamatojoties uz seguma aktīvu uzskaites datiem.

**26. pants. Ieguldītāju un segto obligāciju kreditoru tiesības uz seguma aktīviem**

(1) Ieguldītājiem un segto obligāciju kreditoriem ir tiesības prasīt piespiedu izpildi pret seguma aktīviem, tostarp prasības nodrošinājuma līdzekļu piemērošanu, atbilstoši šā likuma un segto obligāciju programmas noteikumiem.

(2) Ieguldītāji un segto obligāciju kreditori prasījuma tiesības pret seguma aktīviem izmanto segto obligāciju programmas noteikumos paredzētajā kārtībā.

(3) Ieguldītājs un segto obligāciju kreditors individuāli vai atsevišķa ieguldītāju vai segto obligāciju kreditoru grupa nav tiesīga atsevišķi prasīt piespiedu izpildi vai prasības nodrošinājuma izpildu līdzekļu piemērošanu pret seguma aktīviem, izņemot gadījumu, ja šādas tiesības paredz segto obligāciju programmas noteikumi.

**27. pants. Segto obligāciju sabiedrības atbildības ierobežojums**

Segto obligāciju sabiedrības atbildības apmērs par visiem segto obligāciju prasījumiem ir ierobežots ar segto obligāciju sabiedrībai piederošo seguma aktīvu apmēru.

**28. pants. Seguma aktīvu tālākas atsavināšanas ierobežojums**

(1) Segto obligāciju sabiedrība atsavina tai atsavinātos seguma aktīvus šādos gadījumos:

1) ja seguma aktīvs saskaņā ar seguma portfeļa pārvaldīšanas līgumu tiek aizstāts ar citu līdzvērtīgu seguma aktīvu vai neatbilst seguma aktīvam noteiktajām prasībām un tiek aizstāts ar citu atbilstošu seguma aktīvu;

2) pēc visu segto obligāciju programmas saistību pret ieguldītājiem un segto obligāciju kreditoriem izpildes, pārdodot attiecīgo aktīvu;

3) segto obligāciju sabiedrības citu saistību izpildei pēc visu segto obligāciju programmas saistību pret ieguldītājiem un segto obligāciju kreditoriem izpildes, pārdodot attiecīgo aktīvu.

(2) Šis pants neierobežo īpašā administratora tiesības atsavināt seguma aktīvus, ja tiek veikta seguma aktīvu likvidācija.

**29. pants. Seguma aktīvu saraksts**

(1) Segto obligāciju sabiedrība uztur visu seguma aktīvu aktuālu sarakstu, ar kuru saskaņā jebkurā brīdī var identificēt visus aktuālos seguma portfelī iekļautos seguma aktīvus.

(2) Segto obligāciju sabiedrība seguma aktīvu sarakstu veido pārskatāmā veidā, un sarakstā iekļauj vismaz informāciju par:

1) seguma aktīvu veidu atbilstoši šā likuma 51., 52. un 53. pantā minētajiem seguma aktīviem;

2) aizdevuma (kredīta) ņēmēju, valūtu, aizdevuma (kredīta) atlikumu, aizdevuma (kredīta) līguma datumu un numuru;

3) seguma aktīvu nodrošinājumu un nodrošinājuma devēju;

4) seguma aktīvu samaksas termiņu.

(3) Segto obligāciju sabiedrība seguma aktīvu sarakstu aktualizē ikreiz, kad seguma aktīvu aizstāj ar citu seguma aktīvu, bet ne retāk kā katru ceturksni kalendāra gada ietvaros.

(4) Komisijai ir tiesības noteikt seguma aktīvu saraksta saturu papildus šā panta otrajā daļā noteiktajām prasībām un saraksta kārtošanas kārtību.

(5) Zemesgrāmatas ieraksts par to, kas ir parādnieka kreditors, nemaina faktu, ka seguma aktīvs ir iekļauts seguma aktīvu sarakstā. Kreditora tiesiskajās attiecībās ar parādnieku (piemēram, piedziņas vēršanas gadījumā) noteicošais ir zemesgrāmatas ieraksts.

**V nodaļa**

**Segto obligāciju sabiedrības pienākumi segto obligāciju programmas ietvaros**

**30. pants. Galvojums**

(1) Emitenta saistības pret ieguldītājiem un segto obligāciju kreditoriem segto obligāciju prasījumos pastiprina segto obligāciju sabiedrības galvojums, ar kuru saskaņā segto obligāciju sabiedrība atbilstoši galvojuma noteikumiem uzņemas atbildēt ieguldītājiem un segto obligāciju kreditoriem par viņu segto obligāciju prasījumiem gadījumā, ja emitents neveic vai kavē segto obligāciju programmā noteiktos pamatsummas un procentu maksājumus vai atvasināto instrumentu līgumā noteiktās maksājumu saistības.

(2) Segto obligāciju sabiedrības galvojuma saistība nepārsniedz segto obligāciju sabiedrībai piederošo seguma aktīvu apmēru.

(3) Galvojums nav atsaucams un neietver maksājumu priekšnosacījumus, un segto obligāciju sabiedrība nevar izmantot jebkādas ierunas, ko emitents varētu izvirzīt.

(4) Galvojums ir spēkā no tā sniegšanas brīža, un tam nav nepieciešama ieguldītāju un segto obligāciju kreditoru pievienošanās galvojuma spēkā esībai.

(5) Galvojumu izlieto saskaņā ar segto obligāciju programmas un šā likuma noteikumiem, tostarp kārtību, kādā veicami maksājumi.

(6) Galvojumu sniedz rakstveidā. Normatīvajos aktos noteiktajā kārtībā apstiprinātu galvojuma līguma kopiju, kā arī jebkādus turpmākus grozījumus un papildinājumus galvojumā emitents iesniedz Komisijai.

(7) Emitents tīmekļvietnē publicē un uztur galvojuma teksta aktuālo redakciju, lai tā jebkurā laikā būtu pieejama ieguldītājiem un segto obligāciju kreditoriem.

(8) Galvojuma saistību groza ar ieguldītāju un segto obligāciju kreditoru piekrišanu, kas saņemta segto obligāciju programmas noteikumos paredzētajā kārtībā.

(9) Latvijā izveidota segto obligāciju sabiedrība sniedz galvojumu saskaņā ar Latvijas normatīvajiem aktiem. Pēc emitenta pamatota lūguma Komisija var atļaut piemērot galvojumam citas valsts likumu.

(10) Maksājums, ko ieguldītājiem vai segto obligāciju kreditoriem veic segto obligāciju sabiedrība saskaņā ar tās galvojuma saistību, dzēš segto obligāciju sabiedrības saistību pret emitentu tādā pašā apmērā. Šajā punktā minētā prasījuma dzēšana ir spēkā un izmantojama arī emitenta maksātnespējas vai likvidācijas procesā, noregulējumā un reorganizācijas pasākumos.

**31. pants. Informācijas atklāšanas prasības**

(1) Ja ir ierosināts emitenta maksātnespējas process vai uzsākta emitenta likvidācija, emitenta pienākumu informācijas atklātības nodrošināšanā saskaņā ar šā likuma 48. pantu veic segto obligāciju sabiedrība, izņemot gadījumu, ja programmu nodod jaunam emitentam.

(2) Segto obligāciju sabiedrība gada pārskatu kopā ar revidenta ziņojumu (ja tāds ir nepieciešams saskaņā ar normatīvajiem aktiem) nekavējoties pēc tā apstiprināšanas publicē savā tīmekļvietnē vai norāda citu atbilstošu informācijas nesēju vai vietu, kurā šī informācija tiek publiskota.

**32. pants. Segto obligāciju sabiedrības darbības nepārtrauktības plāns**

Segto obligāciju sabiedrība izstrādā un mēneša laikā pēc tās dibināšanas iesniedz Komisijai darbības nepārtrauktības plānu. Plānā paredz segto obligāciju sabiedrības rīcību gadījumā, ja segto obligāciju programmai tiek iecelts īpašs administrators, ir pārtraukta vai kļūst neiespējama seguma aktīvu pārvaldīšanas līguma vai seguma portfeļa pārvaldīšanas līguma izpilde vai rodas cits pamatots šķērslis vai risks sabiedrības darbībai. Komisija ir tiesīga pieprasīt labot plānu, ja tas neatbilst šā likuma prasībām.

**VI nodaļa**

**Ieguldītāji un segto obligāciju kreditori**

**33. pants. Piemērojamās prasības**

Emitents segto obligāciju programmas noteikumos var izvēlēties kādu no šajā nodaļā minētajām papildu prasībām attiecīgajai segto obligāciju emisijai.

**34. pants. Ieguldītāju un segto obligāciju kreditoru sapulces un lēmumu pieņemšana**

(1) Emitents sasauc ieguldītāju un segto obligāciju kreditoru sapulces, ja to paredz segto obligāciju programmas noteikumi, lai izlemtu jautājumus savu interešu nodrošināšanai, ciktāl tas nav pretrunā ar šo likumu.

(2) Ieguldītāju un segto obligāciju kreditoru sapulču sasaukšanas kārtību, sapulču lemttiesīgumu, ieguldītāju un segto obligāciju kreditoru balsu vairākumu lēmumu pieņemšanai, attālinātas balsošanas kārtību un citus ar sapulces sasaukšanu un norisi saistītus jautājumus nosaka segto obligāciju programmas noteikumos.

(3) Emitents sedz visus ar ieguldītāju un segto obligāciju kreditoru sapulču organizēšanu un ieguldītāju un segto obligāciju kreditoru lēmumu pieņemšanu un izziņošanu saistītos izdevumus.

**35. pants. Uzticības persona**

(1) Segto obligāciju programmas noteikumos var paredzēt, ka ieguldītāju ar segtajām obligācijām saistīto tiesību un interešu pārstāvību īsteno uzticības persona, kas ir neatkarīga no emitenta, segto obligāciju sabiedrības vai citām segto obligāciju programmas realizācijā iesaistītajām personām.

(2) Uzticības persona pārstāv visus ieguldītājus un rīkojas visu ieguldītāju interesēs saskaņā ar segto obligāciju programmas noteikumiem.

(3) Uzticības persona sniedz ieguldītājiem pārskatu par savu darbību segto obligāciju programmas noteikumos paredzētajā kārtībā un termiņos.

(4) Uzticības persona veic uzticības personas darbību kā krietns un rūpīgs saimnieks.

(5) Ja vien segto obligāciju programmas noteikumos nav paredzēts citādi, uzticības personas atbildība pret ieguldītājiem ir nosakāma saskaņā ar Civillikuma noteikumiem par tiesiskajām attiecībām, kas izriet no pilnvarojuma līguma.

(6) Uzticības persona, kura pilnvaro trešo personu, kas atbilst šā panta pirmās, otrās, trešās, ceturtās un piektās daļas prasībām, lai izmantotu uzticības personai uzticētās tiesības vai veiktu darbības, ir atbildīga par pilnvarotās trešās personas (substitūta) radīto kaitējumu. Ieguldītāji neatkarīgi no tā, ka viņus pārstāv uzticības persona, pēc saviem ieskatiem var vērst savus prasījumus tieši pret trešo personu (substitūtu), kuru pilnvarojusi uzticības persona.

**36. pants. Uzticības personas iecelšana, atcelšana un atkāpšanās**

(1) Segto obligāciju programmas noteikumos nosaka uzticības personu vai viņas iecelšanas kārtību, iecelšanas brīdi, uzticības personas tiesības un pienākumus, ieskaitot pārstāvības tiesības, pilnvaru termiņu, kā arī uzticības personas atcelšanas vai atkāpšanās kārtību, aizvietošanas kārtību un citus jautājumus, ko emitents uzskata par nepieciešamu. Uzticības personas pilnvaras izbeidzas, kad beidzas termiņš, uz kuru tā iecelta, vai kad ir sasniegts uzticības personas iecelšanas mērķis.

(2) Parakstīšanās uz segtajām obligācijām, kas emitētas saskaņā ar segto obligāciju programmu, kuras noteikumi paredz uzticības personas iecelšanu, vai šādu segto obligāciju iegāde otrreizējā tirgū un turēšana nozīmē ieguldītāja piekrišanu uzticības personas iecelšanai un tās pilnvaru apjomam.

(3) Uzticības personas pilnvarojumu neietekmē ieguldītāja maksātnespējas vai likvidācijas procesa, noregulējuma vai saistību restrukturizācijas procesa ierosināšana, uzsākšana vai piemērošana.

(4) Ja uzticības persona izsaka gribu atkāpties no uzticības personas pienākumu izpildes vai ir uzsākts uzticības personas maksātnespējas vai piespiedu likvidācijas process, sākotnēji ieceltā uzticības persona pilda savas uzticības personas tiesības un pienākumus, līdz tiek iecelta cita uzticības persona.

(5) Visus aktīvus un ar tiem saistītās tiesības, kuras uzticības persona ir ieguvusi un tur ieguldītāju vārdā vai labā, viņa nodod jaunieceltajai uzticības personai 30 dienu laikā pēc tās iecelšanas kopā ar pārskatu un norēķinu par savu darbību.

**37. pants. Uzticības personas pilnvaru apjoms**

(1) Uzticības persona pārstāv visus ieguldītājus, veicot visas pilnvarojumā noteiktās darbības. Kamēr viņus pārstāv uzticības persona, ieguldītāji nevar patstāvīgi izmantot savas tiesības, kuras ir uzticētas uzticības personai.

(2) Ievērojot segto obligāciju programmas noteikumos norādītos ierobežojumus un uzticētās pilnvaras, uzticības persona ir tiesīga uzsākt visus procesus ieguldītāju kopuma vārdā un aizstāvēt viņu intereses, tostarp tiesvedībā, bez pienākuma atklāt ieguldītāju identitāti. Īstenojot šīs tiesības, ir pietiekami, ja uzticības persona norāda, ka viņa rīkojas kā uzticības persona saskaņā ar šo likumu un segto obligāciju programmas noteikumiem. Uzticības personai pašai attiecīgi ir iesniedzēja, pieteicēja, prasītāja, trešās personas vai cits attiecīgs procesuālais statuss.

(3) Lai aizsargātu ieguldītāju intereses, uzticības personai ir tiesības ar motivētu iesniegumu pieprasīt atsaukt visus vai kādu no segto obligāciju sabiedrības pārvaldes institūciju locekļiem. Šādu pieprasījumu iesniedz emitentam un Komisijai. Emitents to var neņemt vērā, sniedzot uzticības personai un Komisijai pamatojumu, kādēļ uzticības personas iesniegums netiek ņemts vērā.

(4) Emitents vai īpašais administrators pēc uzticības personas pieprasījuma iesniedz uzticības personai aktuālo ieguldītāju sarakstu un, ja to ir pieprasījusi uzticības persona, sarakstā iekļauj arī ziņas par aktuālo prasījumu apmēru un pamatu. Ja segtās obligācijas ir laistas publiskā apgrozībā vai tiek tirgotas tirdzniecības vietā Finanšu instrumentu tirgus likuma izpratnē, uzticības persona ir tiesīga pieprasīt un saņemt ieguldītāju sarakstu no centrālā depozitārija, kurā ir iegrāmatota segto obligāciju emisija.

**38. pants. Aktīvu neaizskaramība pret uzticības personas kreditoru prasījumiem**

(1) Aktīvi, kurus uzticības persona iegūst vai tur ieguldītāju vārdā vai labā, pildot viņai uzticētos uzticības personas pienākumus, tiek turēti un uzskaitīti atsevišķi no uzticības personas pašas aktīviem un no jebkuriem citiem viņas pārvaldīšanā nodotajiem vai uzticētajiem aktīviem.

(2) Uzticības personas kreditori savus prasījumus nevar vērst pret aktīviem (arī naudas līdzekļiem), ko uzticības persona ir saņēmusi ieguldītāju vārdā vai labā, pildot viņai uzticētos uzticības personas pienākumus.

**VII nodaļa**

**Atļauja segto obligāciju programmas īstenošanai**

**39. pants. Komisijas atļauja segto obligāciju emisijas programmas īstenošanai**

(1) Emitents ir tiesīgs īstenot segto obligāciju programmu Latvijā, ja ir saņemta Komisijas atļauja. Emitents uzsāk segto obligāciju emisiju pēc tam, kad ir izpildīti segto obligāciju programmas atļaujā noteiktie nosacījumi, ir izveidots un segto obligāciju sabiedrībai nodots seguma portfelis, ir stājies spēkā segto obligāciju sabiedrības galvojums par emitenta saistībām pret ieguldītājiem un segto obligāciju kreditoriem un izpildīti pārējie tiesību aktos un segto obligāciju programmas noteikumos paredzētie nosacījumi.

(2) Ja Komisija pieņem lēmumu par atļaujas izsniegšanu segto obligāciju programmas īstenošanai, tā ievieto informāciju savā tīmekļvietnē. Komisijas atļauja ir attiecināma uz visām emitenta segto obligāciju emisijām, kas tiek veiktas saskaņā ar segto obligāciju programmu atbilstoši tās noteikumiem.

**40. pants. Iesniegums un paziņojums dokumentu izskatīšanai**

(1) Emitents, kas vēlas īstenot segto obligāciju programmu, iesniedz iesniegumu Komisijā.

(2) Komisija izskata iesniegumu un pieņem lēmumu par atļaujas izsniegšanu segto obligāciju programmas īstenošanai vai atteikumu izsniegt atļauju triju mēnešu laikā no dienas, kad saņemti visi nepieciešamie dokumenti. Komisijai ir tiesības triju mēnešu termiņu pagarināt līdz sešiem mēnešiem, par to paziņojot emitentam.

(3) Vismaz 10 darbdienas pirms jaunas segto obligāciju emisijas emitents paziņo Komisijai par savu nodomu emitēt jaunas segtās obligācijas saskaņā ar apstiprināto segto obligāciju programmu.

(4) Komisija nosaka iesnieguma un paziņojuma iesniegšanas un izskatīšanas kārtību, kā arī dokumentus, kas iesniedzami segto obligāciju programmas īstenošanas atļaujas izsniegšanai un paziņojuma izskatīšanai.

**41. pants. Prasības atļaujas izsniegšanai segto obligāciju programmas īstenošanai**

(1) Komisija izsniedz atļauju segto obligāciju programmai, ja ir izpildīti visi šie nosacījumi:

1) emitenta darbības programma paredz segto obligāciju programmas īstenošanu un segto obligāciju programma atbilst emitenta darbības programmai un darbības mērķiem;

2) segto obligāciju programma, tai skaitā paredzamais seguma portfelis, tā izveidošanas, aizstāšanas un uzraudzības kārtība, seguma aktīvi, ko paredzēts izmantot seguma portfeļa izveidei, un seguma portfeļa uzraugs atbilst šajā likumā noteiktajām prasībām;

3) emitenta saistības pret ieguldītājiem un segto obligāciju kreditoriem nodrošina likuma prasībām atbilstošs segto obligāciju sabiedrības galvojums, kas (nekavējoties) tiks izsniegts pret likuma prasībām atbilstošu seguma portfeli;

4) segto obligāciju sabiedrības sniegtais galvojums atbilst šā likuma prasībām;

5) seguma aktīvu uzskaites kārtība un tehniskie līdzekļi nodrošina seguma aktīvu nošķiršanu atbilstoši šā likuma prasībām;

6) emitents ir apstiprinājis un ieviesis (vai apliecina, ka līdz segto obligāciju emisijai ieviesīs) politikas, procedūras un metodoloģijas, kuru mērķis ir aizsargāt ieguldītāju, lai apstiprinātu, grozītu, atjaunotu un pārfinansētu (piemēram, atpērkot atpakaļ aktīvu ar kredītriska pārvaldību saistītu pasākumu veikšanai) seguma portfelī iekļautos seguma aktīvus;

7) emitents ir izstrādājis un ieviesis atbilstošu politiku, procedūru un metodoloģiju kopumu segto obligāciju programmas īstenošanai, kas ir piemērots, visaptverošs, pamatots un efektīvs, ņemot vērā tā darbības veidu, apjomu un sarežģītību;

8) emitenta vadībai un personālam, kas pārvaldīs segto obligāciju programmu un ar seguma aktīviem saistītās kredītiestādes saistības, ir nevainojama reputācija, kvalifikācija un pieredze;

9) emitentam ir vai būs pieejami pietiekami daudz seguma aktīvu, lai nodrošinātu seguma portfeļa atbilstību likumu prasībām, ņemot vērā pat iespējami nelabvēlīgus tirgus apstākļus;

10) emitenta kreditēšanas politika ir piemērota, lai nodrošinātu, ka seguma portfelī iekļautie seguma aktīvi atbilst šā likuma prasībām;

11) emitents (un citi atsavinātāji, ja tādi ir paredzēti) ir ieviesis un ievēro procedūru, kas paredz, ka nodrošinājuma aktīvi – ķermeniskas lietas – tiek pienācīgi apdrošinātas pret bojājumu un bojāejas risku;

12) emitenta veiktās stresa testēšanas rezultāti norāda uz seguma prasību un likumiskās virsnodrošināšanas līmeņu ievērošanu atbilstoši šā likuma prasībām.

(2) Komisija neizsniedz atļauju segto obligāciju programmas īstenošanai, ja:

1) emitentam vai emitenta mātes sabiedrībai tiek piemērots noregulējums vai grupas noregulējums Kredītiestāžu un ieguldījumu brokeru sabiedrību darbības atjaunošanas un noregulējuma likuma izpratnē;

2) segto obligāciju programmas īstenošanas veids un kārtība, tai skaitā civiltiesisko attiecību noregulējums vai piemērojamie normatīvie akti, apdraud vai var apdraudēt tās finansiālo stabilitāti vai ierobežo Komisijas tiesības veikt segto obligāciju sabiedrības vai emitenta uzraudzību;

3) segto obligāciju programmas apmērs nesamērīgi palielinātu emitenta saistības un pieteikuma iesniegšanas laikā pieejamais kapitāls neatbilstu piemērojamajām kapitāla prasībām, ja segtās obligācijas tiktu emitētas;

4) emitenta politikas, procedūras un metodoloģijas nedod skaidru priekšstatu vai neparedz atbilstošus organizatoriskus un tehniskus pasākumus segto obligāciju programmas īstenošanai;

5) emitenta vadībai un personālam, kas īstenos segto obligāciju programmu un ar seguma aktīviem saistītās kredītiestādes saistības, nav nevainojamas reputācijas, pietiekamas kvalifikācijas vai pieredzes;

6) atļaujas izsniegšana segto obligāciju programmas īstenošanai radītu kaitējumu ieguldītāju interesēm vai Latvijas finanšu tirgus reputācijai tādu iemeslu dēļ, kas ir saistīti ar emitentu, segto obligāciju sabiedrību vai seguma aktīviem vai to kvalitāti.

**42. pants. Aizliegums emitēt segtās obligācijas**

(1) Komisijai ir tiesības aizliegt emitentam emitēt segtās obligācijas saskaņā ar segto obligāciju programmu, ja:

1) segto obligāciju emisija nesamērīgi palielinātu emitenta saistības (ieskaitot emitenta jau emitētās, bet vēl neapmaksātās segtās obligācijas), salīdzinot ar emitenta konsolidētajā bilancē norādītajiem aktīviem;

2) emitents, segto obligāciju programma, seguma portfelis, seguma portfeļa uzraugs, segto obligāciju sabiedrība vai tās darbība neatbilst likumā noteiktajām prasībām;

3) emitents ir sniedzis Komisijai nepatiesas ziņas saistībā ar jaunas segto obligāciju emisijas atļaujas saņemšanu;

4) ir uzsākts emitenta pašlikvidācijas process.

(2) Emitents nav tiesīgs emitēt jaunas segtās obligācijas, ja Komisija ir aizliegusi turpināt emitēt segtās obligācijas, veicot ierakstu tīmekļvietnē par šādu aizliegumu.

(3) Aizliegums veikt jaunu segto obligāciju emisiju neietekmē segto obligāciju spēkā esību un segto obligāciju kreditoru tiesības saskaņā ar segto obligāciju programmu.

(4) Emitents nav tiesīgs veikt turpmāku segto obligāciju emisiju ar dienu, kad šajā likumā noteiktajā kārtībā segto obligāciju programmai ir iecelts īpašais administrators.

**43. pants. Segto obligāciju emitentu un programmu saraksts**

(1) Segto obligāciju emitentu un programmu sarakstu kārto Komisija.

(2) Sarakstā norāda:

1) segto obligāciju programmu un segto obligāciju programmas strukturālās iezīmes;

2) ziņas par emitentu;

3) ziņas par segto obligāciju programmas dokumentiem un to grozījumiem;

4) segto obligāciju sabiedrību, kas sniedz galvojumu;

5) seguma portfeļa uzraugu;

6) ziņas par to, kur ir pieejama šajā likumā ieguldītājiem paredzētā informācija;

7) Komisijas lēmumu par aizliegumu emitēt jaunas segtās obligācijas.

(3) Segto obligāciju emitentu un programmu saraksts ir publiski pieejams, un jebkurai personai ir tiesības iepazīties ar to un paļauties uz tā ierakstiem.

(4) Pēc emitenta lūguma Komisija segto obligāciju programmu šā panta pirmajā daļā minētajā sarakstā atzīmē kā pabeigtu un izpildītu, ja ir izpildītas visas emitenta saistības pret ieguldītājiem un segto obligāciju kreditoriem, kas izriet no segto obligāciju programmas. Emitenta pienākums ir iesniegt informāciju, kas to apliecina.

**VIII nodaļa**

**Emitenta pienākumi**

**44. pants. Emitenta pienākumi**

(1) Emitents nodrošina, ka visā segto obligāciju programmas darbības laikā:

1) segto obligāciju programma, seguma portfelis un seguma aktīvi atbilst likuma prasībām un seguma portfelis, seguma aktīvi un segtās obligācijas, kas emitētas saskaņā ar segto obligāciju programmu, atbilst segto obligāciju programmas noteikumiem;

2) seguma portfelim ir iecelts seguma portfeļa uzraugs, kas atbilst likumā noteiktajām prasībām;

3) ir ievērotas visas segto obligāciju programmā paredzētās segto obligāciju strukturālās iezīmes, tai skaitā seguma aktīvi ir nošķirti no emitenta aktīviem, atsavinot seguma aktīvus segto obligāciju sabiedrībai;

4) pārvaldnieks izstrādā un ievēro procedūru, kas paredz, ka nodrošinājuma aktīvi – ķermeniskas lietas – tiek pienācīgi apdrošinātas pret bojājumu un bojāejas risku;

5) segto obligāciju sabiedrība tās dibināšanas brīdī un laikā, kad to pārvalda emitenta ieceltas amatpersonas, atbilst likumā noteiktajām prasībām, ievēro šā likuma noteikumus, kas attiecas uz segto obligāciju sabiedrības darbību, darījumiem, rīcību ar seguma aktīviem, kā arī prasības par darbības nepārtrauktības plānu.

(2) Šā panta pirmās daļas 5. punkts nav piemērojams, ja segto obligāciju programmai ir iecelts īpašais administrators.

**45. pants. Komisijai sniedzamā informācija**

(1) Emitents par segto obligāciju programmu reizi ceturksnī sniedz Komisijai vismaz šādu informāciju par:

1) seguma portfelī iekļauto aktīvu atbilstīgumu, ņemot vērā emitentam noteiktos pienākumus šā likuma 47. pantā, kā arī šā likuma 51., 52. un 53. pantā, 57. panta pirmajā daļā, 59. panta sestajā daļā un 60. pantā noteiktās prasības;

2) seguma aktīvu nošķiršanu atbilstoši šā likuma 6. un 82. pantam;

3) seguma portfeļa uzrauga darbību atbilstoši šā likuma 67. pantam;

4) seguma prasībām atbilstoši šā likuma 58. un 60. pantam;

5) seguma portfeļa likviditātes rezervēm atbilstoši šā likuma 61. un 62. pantam;

6) nosacījumiem attiecībā uz pagarināmā termiņa struktūrām, ja attiecīgajā gadījumā tās piemēro atbilstoši šā likuma 65. pantam;

7) stresa testēšanu un tās rezultātiem atbilstoši šā likuma 63. pantam.

(2) Komisijai ir tiesības noteikt iesniedzamās informācijas par segto obligāciju programmu saturu papildus šā panta pirmajā daļā noteiktajām prasībām un noteikt pārskata struktūru.

(3) Emitents nekavējoties informē Komisiju, ja seguma portfelis vairs neatbilst šajā likumā vai segto obligāciju programmā noteiktajām prasībām.

**46. pants. Emitenta darbības nepārtrauktības plāns**

(1) Emitents izstrādā un ievieš darbības nepārtrauktības plānu, kurā noteiktas procedūras, kas nodrošina segto obligāciju programmas pāreju īpašā administratora atbildībā un pienācīgu segto obligāciju programmas darbību, ja emitentam tiek uzsākts maksātnespējas vai likvidācijas process vai piemērots noregulējums vai reorganizācijas pasākumi.

(2) Papildus šā likuma prasībām par likviditātes rezervēm emitents nodod segto obligāciju sabiedrībai naudas līdzekļus, kas segs visas segto obligāciju sabiedrības darbības nepārtrauktības plānā paredzētās izmaksas, ieskaitot izmaksas par nodrošinājumu pārreģistrēšanu un īpašā administratora veikto segto obligāciju programmas īstenošanu, kādas var rasties turpmākajās 180 dienās.

(3) Pieprasot atļauju segto obligāciju programmai, emitents iesniedz Komisijai darbības nepārtrauktības plānu. Komisija ir tiesīga pieprasīt labot plānu, ja tas neatbilst šā likuma prasībām.

**47. pants. Emitenta pienākumi seguma portfeļa pārvaldīšanā**

(1) Emitents un segto obligāciju sabiedrība slēdz seguma portfeļa pārvaldīšanas līgumu.

(2) Seguma portfeļa pārvaldīšanas līgums nosaka šādus pušu pienākumus:

1) veikt seguma portfelī iekļauto seguma aktīvu uzskaiti;

2) uzraudzīt, vai seguma aktīvu apjoms ir pietiekams visā segto obligāciju termiņa laikā, lai pienācīgi segtu segto obligāciju saistības, pārvaldīšanas izmaksas un segto obligāciju sabiedrības darbības izmaksas;

3) veikt laikus segto obligāciju saistību maksājumus ieguldītājiem un segto obligāciju kreditoriem;

4) nodrošināt, ka seguma aktīvi ir un būs pietiekami kvalitatīvi, lai garantētu ieguldītājiem un segto obligāciju kreditoriem, ka visu laiku ir zems risks, ka segto obligāciju sabiedrība nespēs segto obligāciju prasījumus segt laikus, ja emitents pieļāvis saistību neizpildi saskaņā ar segto obligāciju programmas maksājumiem;

5) nodrošināt, ka seguma portfelis, seguma aktīvi, likviditātes rezerves aktīvi un atvasināto instrumentu līgumi atbilst šā likuma un segto obligāciju programmas prasībām;

6) uzraudzīt un nodrošināt virsnodrošinājuma saistību izpildi;

7) nodrošināt, ka likviditātes rezerve nav mazāka par šajā likumā noteikto rezervi.

(3) Seguma portfeļa pārvaldīšanas līgums nosaka kārtību un nosacījumus seguma aktīvu izlietošanai segto obligāciju sabiedrības darbības izmaksu finansēšanai un emitenta pienākumus gadījumā, ja noteiktais finansējums nav pietiekams segto obligāciju sabiedrības darbības izmaksu segšanai.

(4) Seguma portfeļa pārvaldīšanas izmaksas un segto obligāciju sabiedrības darbības pieļaujamās vai maksimālās izmaksas, ko atļauts segt no seguma aktīviem, nosaka segto obligāciju programmas noteikumos.

**48. pants. Emitenta pienākums sniegt informāciju ieguldītājiem**

(1) Emitents reizi ceturksnī 20 dienu laikā pēc ceturkšņa beigām sniedz ieguldītājiem informāciju par segto obligāciju programmu, lai ieguldītāji varētu novērtēt minētās segto obligāciju programmas profilu un riskus un paši veikt sava ieguldījuma izvērtējumu. Emitents ieguldītājiem sniedz vismaz šādu informāciju par seguma portfeli:

1) seguma portfeļa un neatmaksāto segto obligāciju vērtība;

2) saraksts ar starptautiskajiem vērtspapīru identifikācijas numuriem (ISIN) visām minētajā programmā iekļautajām segto obligāciju emisijām;

3) seguma aktīvu ģeogrāfiskais sadalījums un veids, to aizdevumu apmērs un novērtēšanas metode;

4) sīkāka informācija par tirgus risku, tostarp procentu likmju risku, valūtu risku un kredītu un likviditātes riskiem;

5) seguma aktīvu un segto obligāciju termiņa struktūra, tostarp attiecīgā gadījumā pārskats par termiņa pagarināšanas izraisītājnotikumiem;

6) nepieciešamā un pieejamā seguma prasības līmenis un likumiskās, līgumiskās, obligātās un brīvprātīgās virsnodrošināšanas līmenis;

7) aizdevumu īpatsvars, ja tiek uzskatīts, ka ir notikusi saistību neizpilde saskaņā ar Regulas Nr. 575/2013 178. pantu, un jebkurā gadījumā, ja aizdevumi ir kavēti par vairāk nekā 90 dienām;

8) likviditātes rezervju apjoms,

9) ārvalstu valūtā denominētu seguma aktīvu īpatsvars seguma portfelī.

(2) Komisijai ir tiesības noteikt prasības emitentam informācijas atklāšanai ieguldītājiem, atklājamās informācijas saturu un apjomu papildus šā panta pirmajā daļā noteiktajām prasībām, un pārskata struktūru.

(3) Emitents ieguldītājiem atklājamo informāciju par segto obligāciju programmu publicē tīmekļvietnē. Informācijai ir jābūt pieejamai vismaz par pēdējiem pieciem gadiem.

**IX nodaļa**

**Segto obligāciju programmas grozījumi un emitenta maiņa**

**49. pants. Segto obligāciju emitenta maiņa**

(1) Emitentam ir tiesības nodot visas savas tiesības un pienākumus, kas izriet no segto obligāciju programmas, citai kredītiestādei, kas reģistrēta un sniedz finanšu pakalpojumus jebkurā dalībvalstī.

(2) Šā panta pirmajā daļā minēto tiesību un pienākumu nodošanu uzskata par kredītiestādes uzņēmuma pāreju Kredītiestāžu likuma izpratnē un tā notiek saskaņā ar Kredītiestāžu likuma noteikumiem par kredītiestādes uzņēmuma pāreju.

(3) Ja pēc Komisijas ieskatiem segto obligāciju programmas nodošana neradīs negatīvu ietekmi uz šajā likumā paredzētajām segto obligāciju ieguldītāju un kreditoru interesēm, Komisija pieņem lēmumu atļaut emitenta tiesību un saistību nodošanu citam emitentam un lēmumu rakstveidā paziņo emitentiem.

(4) Persona, kas pārņem emitenta tiesības un saistības, kas izriet no segto obligāciju programmas, iestājas emitenta vietā visās tiesiskajās attiecībās, kas izriet no segto obligāciju programmas, un kļūst par emitentu šajā programmā.

(5) Emitents, kas nodod segto obligāciju programmu, 10 darbdienu laikā par to paziņo ieguldītājiem un segto obligāciju kreditoriem.

(6) Segto obligāciju programmas nodošana, kas notiek ar Komisijas atļauju, nav atzīstama par spēkā neesošu un nav apstrīdama emitenta maksātnespējas vai likvidācijas procesā vai reorganizācijas pasākumos.

(7) Šā panta noteikumi ir piemērojami arī segto obligāciju programmas un seguma portfeļa nodošanai, ko veic īpašais administrators likumā paredzētajos gadījumos.

**50. pants. Būtiskas izmaiņas noteikumos**

(1) Emitents grozījumus segto obligāciju programmas noteikumos veic segto obligāciju programmas noteikumos paredzētajā kārtībā.

(2) Ja segto obligāciju programmas noteikumi ļauj emitentam vienpusēji veikt būtiskas izmaiņas noteikumos (piemēram, termiņš, procenti), emitents šādas izmaiņas veic tikai pēc Komisijas iepriekšējas atļaujas saņemšanas.

(3) Komisija šā panta pirmajā daļā minētos grozījumus izskata 10 darbdienu laikā, saskaņo noteikumu izmaiņas vai pieņem negatīvu lēmumu, ja atbilstoši Komisijas ieskatiem piedāvātās segto obligāciju noteikumu izmaiņas radīs negatīvu ietekmi uz ieguldītāju un segto obligāciju kreditoru interesēm.

(4) Komisija šā panta trešajā daļā minēto 10 darbdienu termiņu var pagarināt par 10 darbdienām, paziņojot emitentam par termiņa pagarināšanas iemesliem.

**X nodaļa**

**Seguma portfelis**

**51. pants. Seguma portfeļa sastāvs**

(1) Seguma portfelī iekļauj šādus seguma aktīvus:

1) naudas līdzekļus, ko emitents aizdod vai nodod segto obligāciju sabiedrībai, lai tā iegādātos atbilstīgus primāros aktīvus un aizstājējaktīvus;

2) primāros aktīvus un aizstājējaktīvus;

3) atvasināto instrumentu līgumu darījumu vērtības;

4) naudas līdzekļus, kas iegūti no šīs daļas 2. vai 3. punktā minētajiem seguma aktīviem;

5) nodrošinājumu, ko saņēmusi segto obligāciju sabiedrība saistībā ar tās noslēgtajiem atvasināto instrumentu līgumiem.

(2) Šā panta pirmās daļas 1., 2., 3., 4. un 5. punktā minētie aktīvi veido seguma portfeli no brīža, kad tie ir atsavināti segto obligāciju sabiedrībai.

(3) Vismaz 85 procentus no seguma aktīvu nepieciešamās vērtības veido primārie aktīvi.

(4) Seguma portfelī ir atļauts ietvert seguma aktīvus, ko segto obligāciju sabiedrībai atsavina atsavinātājs, kas nav emitents, ja šie aktīvi atbilst likumā noteiktajām seguma aktīvu prasībām.

**52. pants. Primārie aktīvi**

Primārie aktīvi ietver tikai šādu klašu aktīvus:

1) publiskā sektora aktīvi – Regulas Nr. 575/2013 129. panta 1. punkta "a" apakšpunktā un 129. panta 1. punkta "b" apakšpunktā minētie riska darījumi;

2) mājokļa hipotēku aktīvi – Regulas Nr. 575/2013 129. panta 1. punkta "d" apakšpunktā noteiktie aizdevumi, kas nodrošināti ar mājokļa nekustamo īpašumu;

3) komerciālo hipotēku aktīvi – Regulas Nr. 575/2013 129. panta 1. punkta "f" apakšpunktā noteiktie aizdevumi, kas nodrošināti ar komerciālu nekustamo īpašumu;

4) kuģošanas aktīvi – Regulas Nr. 575/2013 129. panta 1. punkta "g" apakšpunktā noteiktie aizdevumi, kas nodrošināti ar kuģa hipotēku.

**53. pants. Aizstājējaktīvi**

Aizstājējaktīvi ietver tādus riska darījumus, kas atbilst Regulas Nr. 575/2013 129. panta 1. punkta "c" apakšpunkta prasībām.

**54. pants. Dažādu aktīvu klašu segtās obligācijas**

(1) Emitents var iesniegt pieteikumu atļaut īstenot segto obligāciju programmu, ar kuru saskaņā tiek emitētas dažādu aktīvu klašu segtās obligācijas.

(2) Segto obligāciju programmas noteikumos emitents nosaka izmaiņas, kas uzskatāmas par būtiskām riska profila izmaiņām saistībā ar aktīvu izvēli (ieskaitot aktīvu atrašanās vietas jurisdikciju) visā segto obligāciju programmas darbības laikā.

(3) Ja emitents veic būtiskas riska profila izmaiņas, kas minētas šā panta otrajā daļā, emitents iesniedz Komisijai izvērtējumu par šādu izmaiņu ietekmi uz segto obligāciju programmas sekmīgu īstenošanu un lūdz saskaņot minētās izmaiņas.

(4) Komisija izskata šā panta trešajā daļā minētās būtiskās riska profila izmaiņas viena mēneša laikā, saskaņo tās vai nesaskaņo, ja Komisija nevar gūt pārliecību par izmaiņu ietekmi uz segto obligāciju programmas sekmīgu īstenošanu.

**55. pants. Seguma portfelim piemērojamās prasības**

(1) Aktīvus ar kavētiem maksājumiem nedrīkst iekļaut seguma portfelī.

(2) Ja aktīvam, kas ir iekļauts seguma portfelī, iestājas saistību neizpilde, ar neatmaksāto aizdevumu saistīto seguma aktīvu vērtību nosaka šādi:

1)  70 procenti no seguma portfelī iekļautā aizdevuma vērtības, ja aizdevuma atmaksa ir kavēta vismaz 90 dienas un kredīta apmēra attiecība pret nodrošinājumu vērtību ir mazāka par 50 procentiem;

2)  40 procenti no seguma portfelī iekļautā aizdevuma vērtības, ja aizdevuma atmaksa ir kavēta vismaz 90 dienas un kredīta apmēra attiecība pret nodrošinājumu vērtību ir lielāka par 50 procentiem;

3)  0 procenti no seguma portfelī iekļautā aizdevuma vērtības, ja aizdevuma atmaksa ir kavēta vismaz 180 dienas.

(3) Seguma portfelī iekļauj šā likuma 52. panta 1. punktā minētos seguma aktīvus, ja nodrošinājums atrodas dalībvalstī.

(4) Seguma portfelī iekļauj šā likuma 52. panta 2. vai 3. punktā minētos seguma aktīvus, ja nodrošinājums, kas nodrošina seguma aktīvu, atrodas dalībvalstī un seguma aktīva kredīta apmēra attiecība pret nodrošinājuma vērtību atbilst šā likuma 57. panta pirmajā vai otrajā daļā noteiktajām prasībām.

(5) Seguma portfelī iekļauj šā likuma 52. panta 4. punktā minētos seguma aktīvus, ja attiecīgā kuģa hipotēka ir reģistrēta (nostiprināta) dalībvalstī un seguma aktīva kredīta apmēra attiecība pret nodrošinājuma vērtību atbilst šā likuma 57. panta otrajā daļā noteiktajām prasībām.

(6) Pamatojoties uz emitenta iesniegumu, Komisija var saskaņot atkāpes uz noteiktu laiku, ja seguma portfelis neatbilst šā panta otrās un trešās daļas noteikumiem un emitents vienlaikus piemēro citus pasākumus, lai nodrošinātu, ka seguma portfelis atbilst izvirzītajām prasībām.

**56. pants. Kredīta apmēra attiecība pret nodrošinājuma vērtību**

(1) Šā likuma 52. panta 2. punktā minētajiem primārajiem aktīviem kredīta apmēra attiecība pret nodrošinājuma vērtību ir ne vairāk kā 70 procenti.

(2) Šā likuma 52. panta 3. un 4. punktā minētajiem atbilstīgajiem primārajiem aktīviem kredīta apmēra attiecība pret nodrošinājuma vērtību ir ne vairāk kā 60 procenti.

(3) Šā panta pirmajā un otrajā daļā noteiktā attiecība tiek noteikta seguma aktīvam dienā, kad tas tiek pirmo reizi iekļauts seguma portfelī.

**57. pants. Aktīvu novērtēšana un vērtības indeksācija**

(1) Emitents novērtē nodrošinājuma aktīvus – ķermeniskas lietas, kas tiek reģistrētas publiskā reģistrā, – atbilstoši Komisijas noteiktajām prasībām par kredītriska pārvaldību, tai skaitā par personām, kas tiesīgas veikt aktīvu vērtēšanu, un viņām izvirzāmām prasībām, tai skaitā par valstī piemērojamiem vērtēšanas standartiem.

(2) Seguma aktīvu novērtējums tiek precizēts atbilstoši nodrošinājuma aktīvu tirgus vērtības indeksācijai, kas tiek veikta vismaz vienu reizi kalendāra gadā, ja segto obligāciju programmas noteikumi neparedz biežāku indeksāciju vai to nepieprasa Komisija vai seguma portfeļa uzraugs. Seguma aktīvu novērtēšanā izmantojamās metodes un seguma aktīvu novērtējuma indeksācijas kārtību nosaka segto obligāciju programmas noteikumos.

**XI nodaļa**

**Segums un virsnodrošināšana**

**58. pants. Seguma prasība**

(1) Visas segto obligāciju saistības tiek segtas ar maksājumu prasījumiem, kas izriet no seguma portfelī iekļautiem seguma aktīviem, kuri nodrošina seguma prasību izpildi.

(2) Šā panta pirmajā daļā noteikto seguma prasības izpildi nodrošina šādi seguma aktīvi:

1) primārie aktīvi;

2) aizstājējaktīvi;

3) saskaņā ar šā likuma noteikumiem par likviditātes rezervēm turēti likvīdi aktīvi;

4) maksājuma prasījumi, kas attiecas uz atvasināto instrumentu līgumiem, kuri atbilst šā likuma prasībām par atvasināto instrumentu līgumu izmantošanu.

(3) Nenodrošinātie prasījumi, kuriem iestājusies saistību neizpilde saskaņā ar Regulas Nr. 575/2013 178. pantu, netiek izmantoti seguma prasības izpildei.

(4) Šā panta pirmajā daļā noteiktā seguma prasība ir izpildīta, ja seguma prasības aprēķinā izmantoto seguma aktīvos iekļauto aizdevumu prasījumu kopējā atlikusī pamatsumma un finanšu instrumenta vērtība ir vienāda ar kopējo segto obligāciju neatmaksāto nominālvērtību vai lielāka par to. Aprēķinā izmanto līdzvērtīgu metodoloģiju seguma aktīvu un neatmaksāto segto obligāciju nominālvērtības aprēķinā.

**59. pants. Virsnodrošināšanas līmenis**

(1) Emitents nodrošina, ka seguma aktīvos iekļauto aizdevumu prasījumu kopējā atlikusī pamatsumma un finanšu instrumenta vērtība nav mazāka par 105 procentiem no kopējās segto obligāciju neatmaksātās nominālvērtības (turpmāk – likumiskā virsnodrošināšana).

(2) Komisija jebkurā laikā ir tiesīga pieprasīt, lai emitents nodrošina augstāka līmeņa virsnodrošināšanu, nekā noteikts šā panta pirmajā daļā, ja Komisija uzskata, ka seguma portfelis nav pietiekams, lai aizsargātu ieguldītāju un segto obligāciju kreditoru intereses (turpmāk – obligātā virsnodrošināšana).

(3) Segto obligāciju programmas noteikumos var paredzēt, ka emitents nodrošina augstāka līmeņa virsnodrošināšanu nekā likumiskā virsnodrošināšana un obligātā virsnodrošināšana (turpmāk – līgumiskā virsnodrošināšana).

(4) Brīvprātīga virsnodrošināšana ir virsnodrošināšana, kas pārsniedz likumisko virsnodrošināšanu, obligāto virsnodrošināšanu un līgumisko virsnodrošināšanu.

(5) Virsnodrošināšanas aprēķinam var ņemt vērā visus seguma aktīvu veidus, kas minēti šā likuma 58. panta otrajā daļā.

(6) Segtajām obligācijām, kas nodrošinātas ar aizdevumiem publiskas personas kontrolētajām kapitālsabiedrībām vai ko tie garantē kā primāros aktīvus, attiecina likumiskās virsnodrošināšanas līmeni ne mazāk kā 110 procentu apjomā, ievērojot visus šādus nosacījumus:

1) publiskas personas kontrolēta kapitālsabiedrība sniedz būtiskus sabiedriskus pakalpojumus, pamatojoties uz licenci, koncesijas līgumu vai cita veida pilnvarojumu, ko piešķir valsts iestāde;

2) publiskas personas kontrolēta kapitālsabiedrība ir pakļauta publiskai uzraudzībai;

3) publiskas personas kontrolētai kapitālsabiedrībai ir pietiekamas ieņēmumu gūšanas iespējas, jo:

a) tā ir pietiekami elastīga, lai iekasētu un palielinātu maksas, maksājumus un debitoru parādus par sniegtajiem pakalpojumiem, lai nodrošinātu savu finansiālo stabilitāti un maksātspēju,

b) saskaņā ar ārējo normatīvo aktu tā saņem pietiekamas dotācijas, lai nodrošinātu savu finansiālo stabilitāti un maksātspēju attiecībā uz būtisku sabiedrisko pakalpojumu sniegšanu,

c) kapitālsabiedrības dividenžu izmaksa ir noteikta saskaņā ar Publiskas personas kapitāla daļu un kapitālsabiedrību pārvaldības likumu.

**XII nodaļa**

**Ar seguma aktīviem un saistībām saistīto risku mazināšana**

**60. pants. Atvasināto instrumentu līgumu izmantošana**

(1) Emitents var pārvaldīt tirgus riskus, tai skaitā procentu likmju risku un ārvalstu valūtas risku, kas skar seguma portfeli, izmantojot atvasināto instrumentu līgumus. Atvasināto instrumentu līgumus slēdz, tikai lai ierobežotu minētos riskus.

(2) Emitents nodrošina, ka segto obligāciju sabiedrība noslēdz atvasināto instrumentu līgumu, kas atbilst šādām prasībām:

1) atvasināto instrumentu līgums tiek noslēgts, tikai lai ierobežotu tirgus riskus;

2) līgumu pielāgo ierobežotā riska samazināšanās gadījumā un to atceļ, kad ierobežotais risks vairs nepastāv;

3) tie ir pietiekami dokumentēti;

4) emitenta maksātnespējas vai likvidācijas process, noregulējums vai reorganizācijas pasākumi nav pamats atvasināto instrumentu līguma izbeigšanai vai automātiskai paātrināšanai, taču maksājumu saistību neizpildi saskaņā ar attiecīgo atvasināto instrumentu līgumu var uzskatīt par pamatotu iemeslu, lai izbeigtu šādu līgumu;

5) netiek pieļauts ieskaits vai savstarpēja dzēšana attiecībā uz citiem atvasināto instrumentu līgumiem, kas noslēgti ar emitentu;

6) seguma aktīvus neizmanto kā nodrošinājumu, lai nodrošinātu saistības saskaņā ar atvasinātu instrumentu līgumu;

7) atvasināto instrumentu līgums iekļauj noteikumus, kas nodrošina, ka gadījumā, ja līgumslēdzēja kredītspēja samazinās līdz nepieņemamam līmenim, līgumslēdzējs nodrošina pietiekamu nodrošinājumu vai šāds līgumslēdzējs tiek aizvietots;

8) seguma aktīvu nodošanas gadījumā atvasināto instrumentu līgumu var nodot saņēmējam kopā ar seguma aktīviem, bet šādu līgumu nevar izbeigt, pamatojoties uz nodošanu.

(3) Emitents nodrošina un iesniedz rakstveida apliecinājumu Komisijai, ka viņa izmantotie atvasinātie instrumenti atbilst šā panta otrās daļas prasībām. Apliecinājums ietver:

1) riska ierobežošanas darījumu partneru atbilstības kritērijus, lai nodrošinātu kredītspēju un sekmētu iespējami augstu segto obligāciju kredītreitingu, kā arī apliecinājumu par šo kritēriju izpildi;

2) atvasināto instrumentu līgumu dokumentus.

**61. pants. Likviditātes rezerves**

(1) Emitents nodrošina, ka seguma aktīvi vienmēr ietver tādus likvīdus aktīvus – naudas līdzekļus vai finanšu instrumentus –, kas ir pieejami, lai segtu segto obligāciju programmas maksimālās kumulatīvās neto likviditātes izejošās naudas plūsmas turpmākās 180 dienas. Likvīdie aktīvi neiekļauj naudas līdzekļus, kas iegūti no finanšu aktīviem, kurus segto obligāciju sabiedrībai ir ieķīlājis atvasināto instrumentu līguma līgumslēdzējs.

(2) Ja segtās obligācijas izmanto pagarināmā termiņa struktūras, tiek uzskatīts, ka segtās obligācijas tiek atpirktas pagarinātajā termiņā.

(3) Likvīdos aktīvus, kas veido seguma portfeļa likviditātes rezerves, nošķir un tur atsevišķi no pārējiem seguma aktīviem. Ja seguma portfeļa likviditātes rezervēs iekļauj naudas līdzekļus, tos tur atsevišķā kontā, kas atvērts uz segto obligāciju sabiedrības vārda. Ja likviditātes rezervēs iekļauj finanšu instrumentus, tos tur atsevišķā segto obligāciju sabiedrības finanšu instrumentu kontā.

(4) Likviditātes rezerves var turēt pie emitenta, taču pēc Komisijas pieprasījuma nekavējoties, bet ne vēlāk kā piecu darbdienu laikā segto obligāciju sabiedrība un emitents nodrošina likviditātes rezerves – finanšu instrumentu vai naudas līdzekļu – nodošanu citai dalībvalstī licencētai kredītiestādei vai centrālajai bankai Eiropas Centrālo banku sistēmā.

**62. pants. Likviditātes rezerves atbilstīgie aktīvi**

(1) Seguma portfeļa likviditātes rezerve sastāv no:

1) aktīviem, kas kvalificējas kā 1. līmeņa, 2.A līmeņa vai 2.B līmeņa aktīvi atbilstoši Komisijas 2014. gada 10. oktobra deleģētajai regulai (ES) 2015/61, ar ko papildina Eiropas Parlamenta un Padomes regulu (ES) Nr. 575/2013 attiecībā uz likviditātes seguma prasību kredītiestādēm (turpmāk – Deleģētā regula Nr. 2015/61), kurus novērtē saskaņā ar deleģēto regulu Nr. 2015/61 un kurus nav emitējusi tā kredītiestāde, kas emitē segtās obligācijas, tās mātes uzņēmums, izņemot publiskā sektora struktūru, kas nav kredītiestāde, tās meitasuzņēmums vai cits tā mātes uzņēmuma meitas uzņēmums, vai tāda īpašam nolūkam dibināta sabiedrība, kas veic vērtspapīrošanu un ar ko kredītiestādei ir ciešas attiecības;

2) īstermiņa noguldījumiem kredītiestādēs, kas atbilst kredītkvalitātes 1., 2. vai 3. pakāpei, kā arī pārējiem īstermiņa prasījumiem pret kredītiestādēm, kas atbilst kredītkvalitātes 1. vai 2. pakāpei saskaņā ar Regulas Nr. 575/2013 129. panta 1. punkta "c" apakšpunktu.

(2) Lai aprēķinātu seguma portfeļa likviditātes rezervi, emitents izmanto likvīdo aktīvu tirgus vērtību atbilstoši Deleģētās regulas Nr. 2015/61 9. pantam.

(3) Nenodrošinātos prasījumus, kuriem iestājusies saistību neizpilde saskaņā ar Regulas Nr. 575/2013 178. pantu, neiekļauj seguma portfeļa likviditātes rezervēs.

**63. pants. Stresa testēšana**

(1) Emitents nodrošina pienācīgu, visaptverošu un riskam atbilstošu stresa testēšanas procesu, integrējot stresa testus riska pārvaldīšanas procesā.

(2) Emitents vismaz reizi ceturksnī veic stresa testēšanu dažādos satricinājuma līmeņos, lai noteiktu, vai seguma aktīvi ir pietiekami, lai segtu kopējo segto obligāciju neatmaksāto nominālvērtību.

(3) Stresa testēšana aptver visus riskus, kuri var būtiski ietekmēt segto obligāciju riska profilu*.*

(4) Veicot šā panta otrajā daļā norādīto stresa testēšanu, emitents ņem vērā noteiktus riska ierobežošanas instrumentus (piemēram, atvasināto instrumentu līgumus un citus līgumus, kas noslēgti, lai ierobežotu riskus).

(5) Ja šā panta otrajā daļā norādītā stresa testēšanas rezultātā nav izpildīts likumiskās virsnodrošināšanas līmenis, emitentam ir pienākums nodot seguma portfelī papildu seguma aktīvus, līdz tiek nodrošināts likumiskās virsnodrošināšanas līmenis piemērojamajos stresa testēšanas scenārijos.

**64. pants. Nepārtrauktas darbības politika**

Emitents ievieš politiku un procedūras, lai nodrošinātu, ka nepārtraukti visā segto obligāciju termiņā pat potenciāli nelabvēlīgos tirgus apstākļos emitentam ir pietiekami daudz likvīdu seguma aktīvu, kas nodrošina šā likuma prasību izpildi attiecībā uz seguma prasībām, likumisko un obligāto virsnodrošinājumu un likviditātes rezervēm.

**65. pants. Pagarināmā termiņa struktūras**

(1) Emitents var emitēt segtās obligācijas ar iespēju pagarināt termiņu ar nosacījumu, ja šādi tiek nodrošināta ieguldītāju aizsardzība:

1) ir iestājies kāds no šādiem termiņa pagarināšanas izraisītājnotikumiem:

a) emitenta maksātnespējas procesa uzsākšana,

b) apstākļi, kuru dēļ ir ticams pamats uzskatīt, ka paredzētajos termiņos nebūs iespējams veikt kārtējos maksājumus ieguldītājiem;

2) emitents nevar pagarināt termiņu pēc saviem ieskatiem;

3) ieguldītājiem sniegtā informācija par termiņa struktūru ir pietiekama, lai ļautu tiem noteikt segtās obligācijas risku, un tā ietver aprakstu par:

a) termiņa pagarināšanas izraisītājnotikumiem,

b) emitenta maksātnespējas procesa, noregulējuma un reorganizācijas pasākumu piemērošanas sekām attiecībā uz termiņa pagarinājumu,

c) Komisijas vai īpašā administratora lomu attiecībā uz termiņa pagarinājumu;

4) segtās obligācijas pagarinātais (beigu) termiņš tiek noteikts uz konkrētu dienu.

(2) Īpašajam administratoram ir tiesības pagarināt segto obligāciju termiņu atbilstoši definētajiem termiņa pagarināšanas izraisītājnotikumiem.

(3) Emitenta maksātnespējas vai likvidācijas procesa, noregulējuma un reorganizācijas pasākumu piemērošanas gadījumā termiņa pagarinājumi neietekmē segto obligāciju prasījumu prioritāti, kā arī nemaina sākotnējo segto obligāciju programmas izmaksu kārtību (secību).

(4) Termiņa pagarinājums neietekmē likumā noteiktās ieguldītāju un segto obligāciju kreditoru tiesības prasīt segto obligāciju prasījumu samaksu no emitenta un segto obligāciju sabiedrības emitenta maksātnespējas procesa un likvidācijas gadījumā.

**XIII nodaļa**

**Seguma aktīvu uzraudzība**

**66. pants. Seguma portfeļa uzrauga iecelšana un atsaukšana**

(1) Emitents ieceļ seguma portfeļa uzraugu, kurš ir neatkarīgs no emitenta un tā revidenta.

(2) Persona, kura veikusi emitenta revīziju iepriekšējo triju gadu laikā, nedrīkst būt seguma portfeļa uzraugs.

(3) Emitents informē Komisiju par seguma portfeļa uzrauga amata kandidātu 30 darbdienas, pirms kandidāts uzsāk pildīt savus amata pienākumus.

(4) Komisijai ir tiesības uzdot emitentam atsaukt seguma portfeļa uzraugu, ja tas neievēro normatīvos aktus segto obligāciju jomā vai pienācīgi nepilda savus pienākumus, vai neatbilst seguma portfeļa uzraugam šajā likumā izvirzītajām prasībām, vai citu iemeslu dēļ, kas var radīt negatīvas sekas ieguldītāju interesēm.

(5) Seguma portfeļa uzraugs pārtrauc amata pienākumu izpildi šādos gadījumos:

1) visi segto obligāciju prasījumi ir pilnībā izpildīti;

2) ir iecelts īpašais administrators.

(6) Seguma portfeļa uzraugs ir tiesīgs atkāpties no seguma portfeļa uzrauga amata pienākumu izpildes, ja tam ir pamatots iemesls, kā arī citos gadījumos, paziņojot par to emitentam vismaz trīs mēnešus iepriekš.

(7) Emitents slēdz rakstveida vienošanos ar seguma portfeļa uzraugu par seguma portfeļa uzraudzību pirms segto obligāciju emisijas.

**67. pants. Seguma portfeļa uzrauga darbība**

(1) Seguma portfeļa uzraugam ir šādi pienākumi:

1) pārbaudīt, vai seguma portfelis atbilst šādām normatīvo aktu prasībām segto obligāciju jomā:

a) seguma portfeļa pārvaldīšanas līgums,

b) seguma portfeļa aktīvu sastāvs un tiem piemērojamās prasības,

c) primārie aktīvi,

d) aizstājējaktīvi,

e) aktīvu novērtēšana,

f) seguma prasības,

g) virsnodrošināšana,

h) likviditātes rezerves;

2) pārbaudīt ierakstu pareizību seguma aktīvu uzskaitē attiecībā uz katru seguma portfeļa seguma aktīvu;

3) pārbaudīt, vai segto obligāciju emitents atbilst šā likuma prasībām un pienācīgi izpilda pienākumus, kas attiecas uz:

a) atvasināto instrumentu līgumu izmantošanu,

b) likviditātes rezervēm un tām atbilstīgajiem aktīviem,

c) stresa testiem,

d) informācijas sniegšanu ieguldītājiem;

4) sadarboties ar Komisiju seguma portfeļa uzraudzības ietvaros.

(2) Seguma portfeļa uzraugs sniedz pārskatu par seguma portfeli emitentam, segto obligāciju sabiedrībai un Komisijai par šā panta pirmās daļas 1., 2. un 3. punktā minēto prasību atbilstību likumam. Seguma portfeļa uzraugs pārskatā norāda šā panta pirmās daļas 1., 2. un 3. punktā minētajās pārbaudēs un attiecīgo secinājumu izdarīšanai izmantoto metodi.

(3) Šā panta otrajā daļā minēto pārskatu seguma portfeļa uzraugs sniedz triju mēnešu laikā pēc iepriekšējā kalendāra gada beigām.

(4) Seguma portfeļa uzraugs nekavējoties informē segto obligāciju sabiedrību, uzticības personu, ja tāda iecelta, un Komisiju, ja, pēc seguma portfeļa uzrauga ieskatiem, emitents vai seguma portfelis neatbilst šajā likumā noteiktajām prasībām.

(5) Ja emitents vai segto obligāciju sabiedrība nesniedz pilnu informāciju un skaidrojumus seguma portfeļa uzraugam saskaņā ar šā likuma 68. pantu, seguma portfeļa uzraugs par to nekavējoties informē Komisiju.

**68. pants. Tiesības saņemt informāciju**

Izpildot savas funkcijas, seguma portfeļa uzraugs:

1) bez kavēšanās ir tiesīgs piekļūt visiem emitenta un segto obligāciju sabiedrības grāmatvedības dokumentiem, kā arī citai informācijai (neatkarīgi no informācijas nesēja, kādā informācija tiek glabāta), kas attiecas uz seguma portfeli, tajā iekļautajiem aktīviem un to pārvaldīšanu;

2) ir tiesīgs pieprasīt informāciju no:

a) emitenta vai segto obligāciju sabiedrības jebkura darbinieka,

b) jebkuras personas, kas sniedz emitentam vai segto obligāciju sabiedrībai pakalpojumus, ieskaitot jebkuru personu, kura veic uzskaiti vai ir atbildīga par emitenta vai segto obligāciju sabiedrības grāmatvedību,

c) jebkuras personas, kuras rīcībā ir seguma portfeļa uzraugam nepieciešamā informācija.

**69. pants. Seguma portfeļa uzrauga atbildība par zaudējumiem**

Seguma portfeļa uzraugs atbild ieguldītājiem par tiešajiem zaudējumiem, kas tiem radušies seguma portfeļa uzrauga ļauna nolūka dēļ. Šajā pantā minētie zaudējumi noilgst triju gadu laikā.

**XIV nodaļa**

**Īpašais administrators**

**70. pants. Īpašā administratora iecelšana**

(1) Komisija ieceļ vienu vai vairākus īpašos administratorus segto obligāciju sabiedrībai šādos gadījumos:

1) ir uzsākts emitenta likvidācijas process (izņemot emitenta pašlikvidāciju Kredītiestāžu likuma izpratnē) vai pasludināts emitenta maksātnespējas process;

2) emitentam ir anulēta kredītiestādes licence;

3) Komisija ir noteikusi emitentam finanšu pakalpojumu sniegšanas ierobežojumus;

4) emitentam tiek piemērots noregulējums vai grupas noregulējums;

5) netiek izpildīta seguma prasība saskaņā ar šā likuma 58. panta pirmo daļu;

6) pastāv īpaši apstākļi, kas norāda uz to, ka emitenta pienācīga darbība ir apdraudēta.

(2) Komisija paziņo emitentam lēmumu iecelt vai atsaukt īpašo administratoru ne vēlāk kā nākamajā darbdienā pēc lēmuma pieņemšanas un publisko lēmumu savā tīmekļvietnē.

(3) Ar īpašā administratora iecelšanu tiek apturētas emitenta un tā pārvaldes institūciju tiesības attiecībā uz segto obligāciju programmu, ciktāl šajā likumā nav noteikts citādi, un izlietot emitenta balsstiesības un citas dalībnieka tiesības segto obligāciju sabiedrībā. Minētās tiesības izlieto īpašais administrators.

**71. pants. Prasības īpašā administratora kandidātam**

(1) Par īpašo administratoru ieceļ personu, kurai saskaņā ar Kredītiestāžu likumu ir tiesības būt par kredītiestāžu likvidatoru.

(2) Komisija nosaka īpašā administratora kandidāta atlases kārtību.

**72. pants. Īpašā administratora statuss**

(1) Īpašais administrators nav atkarīgs no emitenta, emitenta kreditoriem, ieguldītājiem un segto obligāciju kreditoriem, un viņam nav saistoši minēto personu norādījumi.

(2) Īpašajam administratoram, pildot šajā likumā noteiktos pienākumus un tiesības, nav nepieciešama speciālā atļauja (licence) patērētāju kreditēšanas pakalpojumu sniegšanai, speciālā atļauja (licence) parāda atgūšanas pakalpojumu sniegšanai. Ja īpašais administrators kādu uzdevumu, kas izriet no viņam noteiktajiem pienākumiem vai tiesībām, deleģē citai personai, uz šo personu neattiecas šajā daļā noteiktais izņēmums attiecībā uz speciālās atļaujas (licences) saņemšanu.

**73. pants. Īpašā administratora tiesības un pienākumi**

(1) Īpašais administrators rīkojas visu ieguldītāju un segto obligāciju kreditoru labā un interesēs, lai panāktu pēc iespējas pilnīgāku visu segto obligāciju prasījumu pienācīgu izpildi.

(2) Pēc īpašā administratora iecelšanas viņam ir visi likumā, emitenta statūtos, segto obligāciju programmas noteikumos un emitenta noslēgtajos līgumos, kas attiecas uz segto obligāciju programmu, noteiktie emitenta pārvaldes institūciju pienākumi, tiesības un pilnvaras, kas attiecas uz segto obligāciju programmu.

(3) Īpašais administrators nodrošina, ka tiek pildītas emitenta saistības, kas izriet no segto obligāciju programmas noteikumiem un emitenta noslēgtajiem līgumiem, kas attiecas uz segto obligāciju programmu.

(4) Īpašais administrators pārvalda seguma portfeli un izmanto visas pārvaldnieka tiesības saskaņā ar noslēgto pārvaldīšanas līgumu līdz seguma portfeļa pārvaldes darbību nodošanai citam pārvaldniekam.

(5) Īpašajam administratoram citastarp ir tiesības atsavināt seguma aktīvus saskaņā ar šā likuma noteikumiem, atgūt seguma aktīvos ietilpstošos prasījumus, saņemt seguma aktīviem piekrītošos maksājumus, izlietot seguma aktīvu nodrošinājumu, celt prasības tiesā par seguma aktīvos ietilpstošo prasījumu izpildi, slēgt izlīgumus, atteikties no prasības, pieņemt seguma aktīvu izpildījumu.

(6) Īpašais administrators, pamatojoties uz likumu, pārstāv emitentu vai segto obligāciju sabiedrību saistībā ar segto obligāciju programmu vai seguma aktīviem.

(7) Īpašais administrators izmanto emitenta balsstiesības segto obligāciju sabiedrībā, pieņem lēmumus par segto obligāciju sabiedrības amatpersonu iecelšanu un atcelšanu, kā arī ir tiesīgs pieņemt lēmumu par emitentam piederošo segto obligāciju sabiedrības kapitāla daļu atsavināšanu emitentam, kas pārņem segto obligāciju programmu.

(8) Īpašais administrators seko, lai maksājumi ieguldītājiem un segto obligāciju kreditoriem tiek veikti saskaņā ar segto obligāciju programmas noteikumiem. Ja segto obligāciju sabiedrībai nepietiek līdzekļu maksājuma veikšanai, īpašais administrators lemj par nepieciešamajām darbībām līdzekļu iegūšanai.

(9) Īpašais administrators pārbauda, vai seguma aktīvu kopums (ieskaitot maksājumus, kas tiks saņemti saskaņā ar seguma aktīviem) ir pietiekams, lai segtu visas segto obligāciju saistības, aprēķinot seguma aktīvu kopuma vērtību saskaņā ar šā likuma noteikumiem par seguma aktīvu kopuma vērtības noteikšanu.

(10) Ievērojot ieguldītāju un segto obligāciju kreditoru intereses, īpašais administrators veic nepieciešamos pasākumus, lai nodotu segto obligāciju programmu un seguma portfeli citam emitentam. Šādu rīcību uzskata par prioritāri nepieciešamu arī tad, ja seguma portfelis un seguma aktīvi atbilst šā likuma prasībām, seguma aktīvu kopums saskaņā ar to novērtējumu ir pietiekams segto obligāciju saistību segšanai un segto obligāciju programma ir šķērslis emitenta maksātnespējas procesa pabeigšanai vai sekmīgai norisei.

(11) Īpašais administrators ir tiesīgs celt prasību par seguma aktīvu turpmākās atsavināšanas atzīšanu par spēkā neesošu, ja darījums nav noslēgts atbilstoši programmas noteikumiem un rada zaudējumu ieguldītājiem un segto obligāciju kreditoriem.

(12) Īpašajam administratoram papildus minētajām tiesībām un pienākumiem, kā arī darbībām, ko tas veic emitenta vietā vai vārdā, ir arī šādas tiesības un pienākumi:

1) izpildīt, noslēgt, grozīt un izbeigt seguma portfeļa pārvaldei nepieciešamos līgumus (tostarp slēgt seguma aktīvu pārvaldīšanas līgumus), kā arī celt prasības saistībā ar šajā punktā minētajiem līgumiem;

2) bez īpaša pilnvarojuma noslēgt, grozīt un izbeigt segto obligāciju sabiedrības vārdā darījumus ar seguma aktīviem, kā arī segto obligāciju sabiedrības vārdā un vietā izmantot visas segto obligāciju sabiedrības tiesības, kas izriet no seguma aktīva un tā nodrošinājuma;

3) ierosināt grozījumus segto obligāciju programmas dokumentos un veikt darbības, lai saņemtu šajā likumā un segto obligāciju programmas noteikumos noteiktās piekrišanas;

4) uzraudzīt un veikt nepieciešamās darbības, lai segto obligāciju programma, seguma portfelis un seguma aktīvi atbilst prasībām, kas noteiktas normatīvajos aktos segto obligāciju jomā un segto obligāciju programmā;

5) ņemt aizņēmumus kredītiestādēs uz seguma aktīvu rēķina, ja tas ir nepieciešams segto obligāciju prasījumu izpildei saskaņā ar segto obligāciju programmas noteikumiem, un apgrūtināt seguma aktīvus, lai nodrošinātu šajā punktā minētos aizņēmumus;

6) pieaicināt speciālistus, lai saņemtu grāmatvedības, audita un juridiskos pakalpojumus, kā arī nodrošinātu īpašā administratora pārstāvību valsts pārvaldes un tiesu iestādēs un saņemtu citus pakalpojumus, kas nepieciešami, lai nodrošinātu šajā likumā noteikto īpašā administratora funkciju izpildi;

7) reizi ceturksnī, kā arī izbeidzoties pilnvarām, iesniegt Komisijai pārskatu par savu darbību atbilstoši šā likuma 83. panta piektajai daļai, saskaņot lietu nodošanu ar Komisiju un nodot lietas;

8) emitenta maksātnespējas procesa uzsākšanas gadījumā iesniegt emitenta maksātnespējas procesa administratoram ieguldītāju un segto obligāciju kreditoru sarakstu pēc tam, kad pabeigta seguma aktīvu pārdošana.

(13) Emitents, segto obligāciju sabiedrība un viņu piesaistītie ārpakalpojumu sniedzēji saistībā ar segto obligāciju programmas īstenošanu sniedz īpašajam administratoram visu viņa funkciju veikšanai nepieciešamo informāciju, dokumentus un paskaidrojumus.

**74. pants. Segto obligāciju pirmstermiņa dzēšana**

Īpašajam administratoram ir pienākums pieņemt lēmumu par segto obligāciju pirmstermiņa dzēšanu, ja saskaņā ar novērtējumu seguma aktīvu kopums nav pietiekams, lai segtu visas segto obligāciju saistības un segto obligāciju sabiedrības saistības (ja emitents tās nespēj finansēt, nav jauna emitenta, kas pārņemtu segto obligāciju programmu, un īpašajam administratoram nav izdevies samazināt šo saistību apmēru), un segto obligāciju sabiedrībai nav pietiekami likvīdi aktīvi neto izejošās naudas plūsmas nodrošināšanai saskaņā ar segto obligāciju programmas noteikumiem nākamās 180 dienas.

**75. pants. Segto obligāciju sabiedrības pakļautība īpašajam administratoram**

(1) Segto obligāciju sabiedrībai, tās amatpersonām un darbiniekiem ir saistoši īpašā administratora norādījumi visos jautājumos, kas saskaņā ar likumu ir īpašā administratora kompetencē.

(2) Segto obligāciju sabiedrībai ir nepieciešama īpašā administratora piekrišana jebkādu darbību veikšanai ar seguma portfeli un darījumu slēgšanai ar seguma aktīviem.

(3) Atvasināto instrumentu līgumus, darījumus par seguma portfeļa atsavināšanu, seguma aktīvu apgrūtināšanu un aizņēmumus segto obligāciju sabiedrības vārdā slēdz īpašais administrators.

**76. pants. Emitenta un īpašā administratora sadarbība**

(1) Emitents turpina pārvaldīt seguma portfeli līdz brīdim, kad seguma portfeļa pārvaldīšanu pārņem īpašais administrators vai cits pārvaldnieks.

(2) Pēc īpašā administratora pieprasījuma emitents turpina pildīt atsevišķas segto aktīvu pārvaldes darbības līdz brīdim, kad attiecīgo pārvaldes darbību izpildi pārņem īpašais administrators vai viņa iecelts pārvaldnieks.

(3) Īpašais administrators, pamatojoties uz tiem pašiem noteikumiem (tostarp attiecībā uz maksu), ko izmantoja emitents, ir tiesīgs turpināt lietot programmas, datubāzes, intelektuālā īpašuma tiesības un licences, kas ir nepieciešamas segto obligāciju programmas un seguma aktīvu pārvaldīšanai.

(4) Segto obligāciju sabiedrība, kuru pārvalda īpašais administrators, maksā emitentam par šā panta pirmajā, otrajā un trešajā daļā minēto pakalpojumu sniegšanu, kas nepārsniedz seguma portfeļa pārvaldīšanas līgumā un segto obligāciju programmas dokumentos noteikto atlīdzības apmēru.

(5) Emitents nodod īpašajam pārvaldniekam visu informāciju, līgumus un dokumentus, kas attiecas uz segto obligāciju programmu, seguma aktīviem un to pārvaldīšanu.

**77. pants. Īpašā administratora uzraudzība**

(1) Īpašā administratora darbību uzrauga Komisija.

(2) Komisija ir tiesīga kontrolēt īpašā administratora darbību un atbilstību šajā likumā noteiktajām prasībām.

(3) Komisijai ir tiesības iepazīties ar visu īpašā administratora rīcībā esošo un ar segto obligāciju programmu saistīto dokumentāciju.

(4) Komisijai ir tiesības pieprasīt īpašā administratora paskaidrojumus un saņemt jebkuru citu nepieciešamo informāciju saistībā ar viņa pienākumu pildīšanu un segto obligāciju programmu.

**78. pants. Īpašā administratora atlīdzība un izdevumi**

(1) Viena īpašā administratoravai vairāku īpašo administratoru atlīdzība visā darbības periodā nedrīkst kopumā pārsniegt 0,07 procentus gadā no seguma portfeļa vērtības īpašā administratora iecelšanas dienā. Īpašā administratora atlīdzība tiek segta no ienākumiem, kas gūti no seguma aktīviem.

(2) Īpašā administratora atlīdzība ietver visus īpašā administratora izdevumus, tostarp viņa mēneša atalgojumu un citus izdevumus, kas īpašajam administratoram rodas saistībā ar viņa funkciju, tiesību un pienākumi izpildi, izņemot šādus izdevumus:

1) valsts nodevu maksājumus un citus obligātus maksājumus kompetentām iestādēm saistībā ar īpašā administratora kompetencē esošo darbību izpildi;

2) Kredītiestāžu likumā noteiktos maksājumus, ko segtu kredītiestāde kā likvidācijas izmaksas, izņemot likvidatora un viņa palīga atlīdzību.

(3) Īpašā administratora mēneša atalgojums atbilst Centrālās statistikas pārvaldes oficiālajā statistikas paziņojumā publicētajam finanšu un apdrošināšanas jomā nodarbināto aizpagājušā gada mēneša vidējās darba samaksas apmēram, kas noapaļots pilnos *euro* un kam piemērots koeficients 5.

(4) Segto obligāciju sabiedrības darbinieku darba samaksu sedz apmērā, kas mēnesī nepārsniedz vidējo izmaksu līmeni, kāds segto obligāciju sabiedrībai bija 12 mēnešus līdz īpašā administratora iecelšanai.

(5) Īpašais administrators reizi ceturksnī, kā arī izbeidzoties pilnvarām, Komisijai iesniedz pārskatu par savu darbību. Pārskatā norāda ziņas par saņemto atlīdzības summu, segtajām segto obligāciju programmas administrēšanas izmaksām, segto obligāciju saistību izpildi, seguma portfeļa stāvokli, izlietotajiem seguma aktīviem un citas ziņas, kas sniedz patiesu un pilnīgu priekšstatu par īpašā administratora darbību.

**79. pants. Atbildība par zaudējumiem**

Īpašais administrators atbild emitentam, ieguldītājiem, segto obligāciju kreditoriem un segto obligāciju sabiedrības kreditoriem par zaudējumiem, kas tiem radušies īpašā administratora rīcības dēļ. Tiesības prasīt šos zaudējumus noilgst triju gadu laikā.

**80. pants. Īpašā administratora atkāpšanās, atsaukšana un pilnvaru izbeigšanās**

(1) Īpašais administrators paziņo Komisijai par nodomu atkāpties no īpašā administratora pienākumu izpildes vismaz 60 dienas iepriekš.

(2) Īpašā administratora pilnvaras beidzas:

1) ar dienu, kad ir pilnībā segti visi segto obligāciju prasījumi un pabeigta seguma aktīvu nodošana, ja to paredz segto obligāciju sabiedrības noslēgtie atsavināšanas līgumi;

2) kad ir stājusies spēkā un pabeigta segto obligāciju programmas nodošana citam emitentam.

(3) Komisija, pieņemot attiecīgu lēmumu, atsauc īpašo administratoru šādos gadījumos:

1) īpašais administrators, veicot savus pienākumus, nepilda šā likuma vai citu normatīvo aktu prasības attiecībā uz segto obligāciju programmu vai tiesu lēmumus;

2) neatbilst šajā likumā norādītajām prasībām;

3) ļaunprātīgi izmanto savu pilnvarojumu;

4) rīkojas nolaidīgi.

(4) Komisijas lēmumu, kas minēts šā panta trešajā daļā, īpašais administrators var pārsūdzēt Administratīvā procesa likumā noteiktajā kārtībā.

(5) Īpašais administrators nodod lietas Komisijas norādītajai personai Komisijas norādītajā termiņā.

**XV nodaļa**

**Ieguldītāju un segto obligāciju kreditoru tiesības emitenta maksātnespējas procesā un emitenta noregulējumā**

**81. pants. Prasījumu prioritāte**

(1) Ieguldītāju un segto obligāciju kreditoru tiesības tiek ierobežotas ar segto obligāciju sabiedrībai piederošiem seguma aktīviem. Neapmierinātos prasījumus piesaka emitenta maksātnespējas procesā saskaņā ar šā likuma 82. pantu.

(2) Ieguldītāju un segto obligāciju kreditoru prasījumi pret emitentu un segto obligāciju sabiedrību ir vienas kārtas prasījumi un to izpildē tiem savstarpēji netiek piešķirtas nekādas priekšrocības.

(3) Ja seguma aktīvi nav pietiekami visu ieguldītāju un segto obligāciju kreditoru prasījumu segšanai, ieguldītāju un segto obligāciju kreditoru prasījumi tiek apmierināti no seguma aktīviem proporcionāli visu segto obligāciju kreditoru un ieguldītāju prasījumiem.

**82. pants. Ieguldītāju un segto obligāciju kreditoru prasījumi emitenta maksātnespējas procesā**

(1) Emitenta maksātnespējas procesā ieguldītājiem un segto obligāciju kreditoriem ir prasījuma tiesības pret emitentu tādā apjomā, kādā ieguldītāju un segto obligāciju kreditoru prasījumus nesedz seguma aktīvi. Šajā daļā minētie ieguldītāju un segto obligāciju kreditoru prasījumi ir apmierināmi tādā pašā kārtībā kā emitenta noguldītāju prasījumi saskaņā ar Kredītiestāžu likumu.

(2) Īpašais administrators 40 dienu laikā pēc iecelšanas paziņo Komisijai un emitenta maksātnespējas procesa administratoram seguma aktīvu novērtējumu. Īpašais administrators nekavējoties informē emitenta maksātnespējas procesa administratoru par to segto obligāciju prasījumu apmēru, kuru saskaņā ar veikto novērtējumu nesedz seguma aktīvi.

(3) Īpašais administrators apstiprina un iesniedz emitenta maksātnespējas procesa administratoram segto obligāciju sabiedrības ieguldītāju un segto obligāciju kreditoru sarakstu jebkurā no šādiem gadījumiem:

1) saskaņā ar īpašā administratora veikto novērtējumu seguma aktīvu kopums nav pietiekams visu segto obligāciju prasījumu segšanai;

2) segto obligāciju prasījumi nav pilnībā segti, pilnībā izlietojot visus seguma aktīvus.

(4) Emitenta maksātnespējas procesa administrators iekļauj attiecīgos ieguldītājus un segto obligāciju kreditorus emitenta kreditoru sarakstā. Ieguldītājiem un segto obligāciju kreditoriem nav jāveic nekādas papildu darbības, lai iesniegtu savus prasījumus emitenta maksātnespējas procesā.

(5) Īpašais administrators pēc emitenta maksātnespējas procesa administratora pieprasījuma sniedz ziņas emitenta maksātnespējas procesa administratoram par segto obligāciju prasījumu aktuālo neatmaksāto summu, segto obligāciju programmas nodošanas gaitu, seguma aktīvu turpmāku atsavināšanu vai izlietošanu un citas ziņas, kas pamatoti nepieciešamas emitenta maksātnespējas procesā.

(6) Emitenta maksātnespējas procesu nevar pabeigt un nav atļauta tādu emitenta kreditoru prasījumu izmaksa, kuriem ir tāda pati prioritāte kā ieguldītāju un segto obligāciju kreditoru prasījumiem, kamēr nav iestājies viens no šādiem nosacījumiem:

1) segto obligāciju programma nodota citam emitentam;

2) visi segto obligāciju prasījumi ir pilnībā segti;

3) ir pabeigta visu seguma aktīvu izlietošana vai pārdošana un īpašais administrators emitenta maksātnespējas procesa administratoram ir iesniedzis ieguldītāju un segto obligāciju kreditoru sarakstu.

**XVI nodaļa**

**Emitenta, atsavinātāja un segto obligāciju sabiedrības**

**maksātnespējas procesa īpatnības**

**83. pants. Piemērojamais tiesiskais regulējums**

(1) Maksātnespējas likums segto obligāciju sabiedrībai ir piemērojams tiktāl, ciktāl šis likums nenosaka citādi.

(2) Latvijā dibinātai segto obligāciju sabiedrībai nav piemērojams tiesiskās aizsardzības process.

**84. pants. Atsevišķu tiesību normu nepiemērošana**

(1) Normatīvie akti, kas ierobežo, aptur, pārtrauc, groza vai samazina emitenta saistības emitenta maksātnespējas procesā, noregulējumā vai reorganizācijas pasākumos, ieskaitot ar procentiem saistītos ierobežojumus, procentu, nokavējuma procentu un pamatsummas aprēķinu un samaksu, nav piemērojami emitenta saistībām, kas izriet no segtajām obligācijām.

(2) Jebkādi normatīvajos aktos noteiktie ierobežojumi, kas ir piemērojami emitenta darbībām saistībā ar seguma aktīvu uzturēšanu, nav piemērojami emitenta maksātnespējas procesa, noregulējuma un reorganizācijas pasākumu piemērošanas laikā, ja vien šajā likumā nav noteikts citādi.

(3) Segto obligāciju sabiedrības maksātnespējas vai piespiedu likvidācijas procesa ierosināšana vai pasludināšana neietekmē segto obligāciju sabiedrības galvojuma saistības un to izpildi saskaņā ar šā likuma un sniegtā galvojuma noteikumiem.

**85. pants. Segto obligāciju sabiedrības maksātnespējas process vai likvidācija**

(1) Pieteikumu par segto obligāciju sabiedrības maksātnespējas procesu var iesniegt un sabiedrību pasludināt par maksātnespējīgu var maksātnespējas jomu regulējošajos normatīvajos aktos noteiktajā kārtībā tikai pēc tam, kad ir pilnībā segti visi segto obligāciju prasījumi.

(2) Īpašā administratora noslēgtie darījumi un darbības ar seguma aktīviem nevar tikt atzīti par spēkā neesošiem segto obligāciju sabiedrības maksātnespējas procesā.

**86. pants. Seguma aktīvi atsavinātāja vai segto obligāciju sabiedrības maksātnespējas procesā**

(1) Atsavinātāja maksātnespējas vai likvidācijas process, noregulējums vai reorganizācijas pasākumi neietekmē atsavinātāja noslēgtā atsavināšanas darījuma spēkā esību un segto obligāciju sabiedrības tiesības uz tai atsavinātajiem seguma aktīviem.

(2) Nākotnes prasījumu atsavināšanu neietekmē atsavinātāja maksātnespējas vai likvidācijas process, noregulējums vai reorganizācijas pasākumi, kas uzsākti pirms nākotnes prasījuma rašanās vai atsavināšanas līgumā noteiktās nākotnes prasījuma atsavināšanas dienas, ja atsavināšanas līgums ir noslēgts un stājies spēkā pirms atsavinātāja maksātnespējas vai likvidācijas procesa, noregulējuma vai reorganizācijas pasākumu uzsākšanas.

(3) Seguma aktīvi, tai skaitā naudas līdzekļi, ko atsavinātājs saņem saistībā ar atsavinātajiem seguma aktīviem pēc atsavināšanas darījuma spēkā stāšanās, neietilpst atsavinātāja mantā, un atsavinātāja maksātnespējas vai likvidācijas procesā, noregulējumā vai reorganizācijas pasākumos tie netiek izmantoti atsavinātāja kreditoru prasījumu segšanai.

(4) Atsavinātāja maksātnespējas vai likvidācijas process, noregulējums vai reorganizācijas pasākumi neietekmē atsavinātāja pienākumu nodot seguma aktīvus, ko tas tur atsavinātāja maksātnespējas vai likvidācijas procesa, noregulējuma vai reorganizācijas pasākumu uzsākšanas brīdī vai saņem pēc to uzsākšanas. Atsavinātāja maksātnespējas procesa administrators šajā daļā minēto mantu segto obligāciju sabiedrībai nodod pēc segto obligāciju sabiedrības vai īpašā administratora pieprasījuma.

**87. pants. Automātiskās paātrināšanas ierobežojumi**

(1) Normatīvie akti vai darījumu noteikumi, kas nosaka emitenta saistību automātisko paātrinājumu, nav piemērojami emitenta maksājumu saistībām, kas izriet no segto obligāciju emisijas.

(2) Normatīvie akti vai darījumu noteikumi, kas nosaka segto obligāciju sabiedrības saistību automātisko paātrināšanu, nav piemērojami segto obligāciju sabiedrības saistībām pret ieguldītājiem un segto obligāciju kreditoriem.

(3) Emitenta maksātnespējas vai likvidācijas process, noregulējums vai reorganizācijas pasākumi, to ierosināšana vai uzsākšana nav pamats no segto obligāciju programmas izrietošo emitenta saistību automātiskai paātrināšanai. Segto obligāciju programmas noteikumos nav atļauts paredzēt šim punktam pretējus nosacījumus.

(4) Ar dienu, kad tiek pasludināts emitenta maksātnespējas process vai uzsākts noregulējums, segto obligāciju saistību maksājumus veic segto obligāciju sabiedrība no seguma aktīviem.

**88. pants. Ieskaita aizliegums**

Emitenta, ieguldītāju un segto obligāciju kreditoru prasījumu ieskaits ir aizliegts no brīža, kad tiek uzsākts emitenta maksātnespējas process, noregulējums vai reorganizācijas pasākumi.

**XVII nodaļa**

**Segto obligāciju pārrobežu emisijas vispārīgie noteikumi**

**89. pants. Emisijas jurisdikcijas normatīvo aktu piemērojamība**

(1) Emitents, izņemot Latvijā reģistrētu kredītiestādi vai ārvalsts kredītiestādes filiāli, segtās obligācijas emitē saskaņā ar tās dalībvalsts normatīvajiem aktiem, kurā segto obligāciju programma ir atļauta (reģistrēta).

(2) Segto obligāciju pārrobežu emisijas gadījumā tikai emisijas jurisdikcijas normatīvie akti regulē jautājumus, kas saistīti ar:

1) emitenta (izņemot Latvijā reģistrētu kredītiestādi vai ārvalsts kredītiestādes filiāli) tiesībām veikt segto obligāciju emisiju;

2) seguma aktīviem, ieskaitot to atbilstības kritērijus un seguma aktīvu nošķiršanu;

3) amatpersonu, kas atbildīga par segto obligāciju programmas īstenošanu, viņas statusu un pilnvarām;

4) to ieguldītāju un citu kreditoru tiesību aizsardzību, kuru tiesības un statuss tiek atzīts par līdzvērtīgu ieguldītāju statusam, tai skaitā tiesību veikt piespiedu izpildi pret seguma aktīviem un šo tiesību izmantošanu;

5) segto obligāciju sabiedrības galvojumu par segto obligāciju emisijas saistībām, tā saturu un formu;

6) segto obligāciju saistību automātisko paātrināšanu.

**90. pants. Latvijas Republikas normatīvo aktu piemērojamība**

(1) Segto obligāciju pārrobežu emisijās Latvijas Republikas normatīvie akti regulē šādus jautājumus:

1) atsavināšanas līguma forma, saturs, sekas, spēkā stāšanās un spēkā esība darījumiem, ar kuriem saskaņā Latvijā reģistrēts atsavinātājs (arī dalībvalsts vai ārvalsts kredītiestādes filiāle) nodod tam piederošus seguma aktīvus citā dalībvalstī izveidotai segto obligāciju sabiedrībai vai citas dalībvalsts emitentam;

2) Latvijā esošu seguma aktīvu īpašumtiesību pāreja, lietu tiesību, kas attiecas uz Latvijā esošiem seguma aktīviem vai nodrošinājumu, iegūšana, pārgrozīšana un izbeigšana;

3) ziņu aizsardzība par klienta personām, kontiem, noguldījumiem un darījumiem, personas datu apstrāde saistībā ar seguma aktīviem un nodrošinājumu, kas atrodas Latvijā vai atradās Latvijā līdz to nodošanai citas dalībvalsts segto obligāciju sabiedrībai vai citas dalībvalsts emitentam;

4) trešo personu tiesības apstrīdēt šā panta pirmās daļas 1. punktā minētos darījumus, celt prasību par to atzīšanu par spēkā neesošiem, šo darījumu apstrīdēšanu un atzīšanu par spēkā neesošiem maksātnespējas procesā;

5) Latvijā esošu seguma aktīvu aizsardzība pret trešo personu prasījumiem, piespiedu izpildes piemērošana un ieskaita aizliegums attiecībā uz šādiem seguma aktīviem;

6) Latvijā izveidotas segto obligāciju sabiedrības darbība, darbības izbeigšana, aizsardzība pret trešo personu prasījumiem un piespiedu izpildi;

7) parādnieka piekrišanas nepieciešamība seguma aktīva atsavināšanai, parādnieka un nodrošinājuma devēja tiesības un pienākumi saistībā ar segto obligāciju emisiju, ja attiecīgais seguma aktīvs atrodas Latvijā vai to ir atsavinājis šīs daļas 1. punktā minētais atsavinātājs;

8) ar seguma aktīviem saistītā nodrošinājuma nodošana un Latvijā esošu seguma aktīvu izlietošana;

9) seguma portfelim piekrītošu finanšu līdzekļu, kas ieskaitīti kredītiestādes kontā Latvijā, nošķiršana no konta turētāja mantas konta turētāja maksātnespējas procesā, izņemot gadījumu, ja konta turētājs ir dalībvalsts kredītiestādes filiāle Latvijā;

10) par dalībvalstī atļautās (reģistrētās) segto obligāciju programmas īstenošanu atbildīgās amatpersonas darbība Latvijā.

(2) Segto obligāciju pārrobežu emisijās šā likuma noteikumi par tiesībām sniegt ziņas, kas ir klienta personu, kontu, noguldījumu vai darījumu noslēpums, un par personas datu apstrādi ir piemērojami arī citas dalībvalsts segto obligāciju sabiedrības, emitenta, segto obligāciju programmas uzrauga, seguma portfeļa pārvaldnieka, īpašā administratora, likvidatora un personu, kas iegūst seguma aktīvu seguma portfeļa bankrota vai likvidācijas gadījumā, kā arī piemērojami attiecībā uz tiesībām sniegt šīs ziņas un veikt personas datu apstrādi saistībā ar seguma aktīviem un nodrošinājumu, kas atrodas Latvijā, un seguma aktīviem, ko ir atsavinājusi Latvijā licencēta kredītiestāde vai dalībvalsts vai ārvalsts kredītiestādes filiāle.

(3) Šā likuma noteikumi, kas ierobežo piespiedu izpildi attiecībā uz seguma aktīviem, ir piemērojami arī attiecībā uz piespiedu izpildi pret tādiem seguma aktīviem, kas atrodas Latvijā un ir iekļauti seguma portfelī segto obligāciju emisijā, kas veikta citā dalībvalstī (arī šā likuma 94. pantā minētajā gadījumā), vai attiecībā uz kuriem Latvijas tiesa lemj par piespiedu izpildi, kā arī aktīviem, uz kuru pamata emitētas šā likuma XX nodaļā minētās segtās obligācijas.

(4) Seguma aktīva iekļaušanu citā dalībvalstī atļautas (reģistrētas) segto obligāciju programmas seguma portfelī apliecina tiesību subjekts, kas ir emitents attiecīgajā segto obligāciju programmā vai kas Latvijā vai citā dalībvalstī tur attiecīgās segto obligāciju programmas seguma aktīvus.

(5) Latvijā reģistrēta kredītiestāde vai ārvalsts kredītiestādes filiāle veic segto obligāciju emisiju Latvijā. Tas neierobežo emitenta un citu personu tiesības izplatīt Latvijā reģistrētas kredītiestādes vai ārvalsts kredītiestādes filiāles emitētas segtās obligācijas citās jurisdikcijās saskaņā ar attiecīgās jurisdikcijas normatīvajiem aktiem.

**91. pants. Īpašie administratori no citām dalībvalstīm**

(1) Citas dalībvalsts kompetentās institūcijas iecelta īpašā administratora pilnvaras apliecina attiecīgās institūcijas lēmuma apliecināta kopija vai cits apliecinājums, kas atbilst attiecīgās dalībvalsts normatīvajiem aktiem.

(2) Citas dalībvalsts kompetentās institūcijas ieceltajam īpašajam administratoram ir tiesības Latvijā īstenot pilnvaras, kuras tas drīkst īstenot attiecīgās dalībvalsts teritorijā. Īpašajam administratoram ir tiesības pilnvarot personas, kuras palīdz īpašajam administratoram vai pārstāv to.

**92. pants. Segto obligāciju programmas uzraudzība segto obligāciju pārrobežu emisijās**

(1) Segto obligāciju pārrobežu emisijās Komisijai ir šajā likumā noteiktās uzraudzības funkcijas un pilnvaras, ja segto obligāciju emisija ir atļauta Latvijā.

(2) Dalībvalsts segto obligāciju uzraudzības kompetentā institūcija ir tiesīga veikt dalībvalsts normatīvajos aktos noteiktās segto obligāciju uzraudzības darbības Latvijā attiecībā uz dalībvalstī atļautas (reģistrētas) segto obligāciju programmas seguma portfeļa daļu, kas atrodas Latvijā, Latvijā izveidotu segto obligāciju sabiedrību, kas tur seguma portfeli vai tā daļu segto obligāciju programmā, kas atļauta (reģistrēta) šajā dalībvalstī.

(3) Dalībvalsts segto obligāciju uzraudzības kompetentā institūcija informē Komisiju par plānoto segto obligāciju uzraudzības darbību veikšanu Latvijā šā panta otrajā daļā minētajos gadījumos.

(4) Komisija un citas dalībvalsts segto obligāciju uzraudzības kompetentās iestādes konsultējas un sadarbojas jautājumos, kas saitīti ar segto obligāciju pārrobežu emisiju uzraudzību.

**XVIII nodaļa**

**Dalībvalsts segto obligāciju sabiedrība un segto obligāciju emisija dalībvalstī, neveidojot segto obligāciju sabiedrību**

**93. pants. Dalībvalsts segto obligāciju sabiedrība**

(1) Dalībvalsts segto obligāciju sabiedrībai vai dalībvalsts emitentam, pārvaldot seguma portfelī iekļautos seguma aktīvus, kuru nodrošinājums reģistrēts Latvijā, ir šā likumā 10. pantā noteiktie reģistrācijas un licencēšanas prasību izņēmumi un visas tiesības, kas segto obligāciju sabiedrībai ir attiecībā uz aktīvu pārvaldīšanu un seguma aktīvu aizsardzību.

(2) Attiecībā uz seguma aktīviem, ko dalībvalsts segto obligāciju sabiedrībai vai dalībvalsts emitentam nodod atsavinātājs, kas reģistrēts Latvijā, vai atsavinātāja filiāle Latvijā, atsavinātājs nodrošina, ka dalībvalsts segto obligāciju sabiedrība (dalībvalsts emitents) ievēro šā likuma noteikumus par kredītiestāžu neizpaužamo ziņu sniegšanas ierobežojumiem.

(3) Ja dalībvalsts segto obligāciju sabiedrībai Latvijā saskaņā ar Eiropas Parlamenta un Padomes 2015. gada 20. maija regulu (ES) 2015/848 par maksātnespējas procedūrām (turpmāk – Regula Nr. 2015/848) Latvijā ir uzsākta sekundārā maksātnespējas procedūra, dalībvalsts segto obligāciju sabiedrībai šajā procesā piemēro šā likuma XV un XVI nodaļas noteikumus.

**94. pants. Pārrobežu segto obligāciju emisijas īpatnības, saglabājot segtos aktīvus emitenta bilancē un neveidojot segto obligāciju sabiedrību**

(1) Citas dalībvalsts emitents var emitēt segtās obligācijas savā vai citā dalībvalstī saskaņā ar tādu dalībvalsts normatīvo aktu, kas atļauj šim emitentam veikt seguma aktīvu nošķiršanu segto obligāciju programmā, neveicot seguma aktīvu atsavināšanu segto obligāciju sabiedrībai, un seguma portfelī iekļaut seguma aktīvus, kas atrodas Latvijā.

(2) Šā likuma 90. panta pirmās daļas 1., 2., 4. un 6. punkta noteikumi nav piemērojami šā panta pirmajā daļā minētajām segto obligāciju pārrobežu emisijām.

(3) Seguma aktīvu iekļaušana citas dalībvalsts emitenta seguma portfelī, ko veic šā emitenta kredītiestādes filiāle Latvijā, nav aizliegta, ja dalībvalsts emitenta filiāle nodrošina nodoto aktīvu pārvaldīšanu Latvijā.

(4) Dalībvalsts emitents, kas šā panta pirmajā daļā minētajā gadījumā iekļauj šā emitenta Latvijas filiāles aktīvus seguma portfelī, veic šo seguma aktīvu nošķiršanu Latvijas filiālē saskaņā ar emisijas jurisdikcijas normatīvajiem aktiem, un Latvijā attiecībā uz to nepiemēro citas papildu prasības attiecībā uz aktīvu nošķiršanu.

(5) Dalībvalsts emitenta kredītiestādes Latvijas filiāle nodod šā panta ceturtajā daļā minētos seguma aktīvus dalībvalsts emitentam emisijas jurisdikcijas normatīvajos aktos paredzētajos gadījumos un kārtībā.

(6) Šā panta ceturtajā un piektajā daļā minētajai seguma aktīvu nošķiršanai un nodošanai nav nepieciešams saņemt Komisijas atļauju saskaņā ar Kredītiestāžu likuma noteikumiem par uzņēmuma pāreju, un tā nerada uzņēmuma pāreju Komerclikuma izpratnē. Šis noteikums ir piemērojams arī gadījumā, ja šajā daļā minētie seguma aktīvi saskaņā ar emisijas jurisdikcijas normatīvajiem aktiem tiek nodoti segto obligāciju programmas īpašajam administratoram vai citai personai vai izlietoti saskaņā ar šīs dalībvalsts normatīvo aktu un segto obligāciju programmas noteikumu prasībām.

(7) Seguma aktīvu īpašumtiesību pāreju šā panta piektajā un sestajā daļā minētajos darījumos nosaka emisijas jurisdikcijas tiesību akti.

(8) Citas dalībvalsts emitenta, tā pārvaldes institūciju un amatpersonu pilnvaras rīkoties ar seguma portfelī iekļautiem seguma aktīviem nosaka emisijas jurisdikcijas un dalībvalsts, kurā emitents ir reģistrēts, normatīvie akti un segto obligāciju programmas noteikumi.

(9) Emisijas jurisdikcijas un emitenta jurisdikcijas normatīvajos aktos noteiktie ierobežojumi ir saistoši dalībvalsts emitenta Latvijas filiālei un tās amatpersonām. Emisijas jurisdikcijas un emitenta jurisdikcijas normatīvajos aktos noteiktie ierobežojumi ir saistoši trešajām personām, ja šīs personas zināja par seguma aktīva iekļaušanu seguma portfelī un ierobežojuma iestāšanos.

(10) Jebkāda seguma portfeļa likvidācija (piemēram, aktīvu pārdošana) un maksātnespējas process vai tam līdzīga procedūra citas dalībvalsts likuma izpratnē notiek saskaņā ar emisijas jurisdikcijas normatīvajiem aktiem. Ja emisijas jurisdikcijas normatīvie akti paredz seguma portfeļa kā lietu kopības likvidācijas un bankrota procedūras, attiecīgais process Latvijā tiek pielīdzināts dalībvalsts kredītiestādes maksātnespējas procesam.

(11) Trešo personu tiesības apstrīdēt darījumus, kas veikti ar citas dalībvalsts emitenta Latvijas filiāles aktīviem, kas iekļauti seguma portfelī, nosaka emisijas jurisdikcijas normatīvie akti.

**XIX nodaļa**

**Aktīvu atsavināšana un aizsardzība segto obligāciju pārrobežu emisijā**

**95. pants. Aktīvu atsavināšana citas dalībvalsts emitentam vai segto obligāciju sabiedrībai**

(1) Latvijā licencēta kredītiestāde vai ārvalsts kredītiestādes Latvijas filiāle ir tiesīga atsavināt aktīvus citas dalībvalsts emitentam vai segto obligāciju sabiedrībai iekļaušanai tādas segto obligāciju programmas seguma portfelī, kas atļauta (reģistrēta) citā dalībvalstī, ja atsavinātos aktīvus var izmantot kā seguma aktīvus atbilstoši emisijas jurisdikcijas normatīvajiem aktiem un aktīvu nodošanas mērķis ir nepārprotami noteikts aktīvu atsavināšanas līgumā.

(2) Šā panta pirmajā daļā minētajos gadījumos atsavinātājs, dalībvalsts segto obligāciju sabiedrība un dalībvalsts emitents nodrošina, ka:

1) aktīvi pēc to atsavināšanas turpina tikt pārvaldīti Latvijā un aktīvu atsavināšana nepasliktina parādnieku un nodrošinājuma devēju tiesisko stāvokli, salīdzinot ar to, kāds tas būtu bijis saskaņā ar šā likuma noteikumiem;

2) dokumenti un cita informācija, kas attiecas uz atsavinātajiem aktīviem, ir pieejama Latvijā pēc pirmā pieprasījuma.

(3) Ja darījumā, kas nodibina atsavināto aktīvu vai tā nodrošinājumu, līdzēji nav vienojušies par tiesu piekritību strīdiem, kas saistīti ar šo darījumu, parādnieks vai nodrošinājuma devējs var celt prasību tiesā pēc savas dzīvesvietas, ja tā ir Latvijā. Aktīvu pārņēmējs var celt prasību pret parādnieku vai nodrošinājuma devēju strīdā, kas saistīts ar atsavināto aktīvu, citas dalībvalsts tiesā tikai ar parādnieka vai nodrošinājuma devēja piekrišanu.

(4) Blakustiesības un citas lietas, kas ietilpst nošķirtajā seguma aktīvā, nosaka saskaņā ar Latvijas tiesību aktiem, ja līdzēji atsavināšanas līgumā nav vienojušies citādi.

**96. pants. Citā dalībvalstī esošu seguma aktīvu izmantošana**

(1) Emitents Komisijas atļautas segto obligāciju programmas ietvaros iekļauj seguma portfelī citā dalībvalstī esošus seguma aktīvus, tai skaitā citā dalībvalstī esošas emitenta kredītiestādes filiāles aktīvus, ja tie atbilst šajā likumā noteiktajām seguma aktīvu prasībām. Šāda segto obligāciju emisija notiek pēc šā likuma noteikumiem, ņemot vērā šā panta otrajā un trešajā daļā noteiktās īpatnības.

(2) Ja segto obligāciju programma paredz iekļaut seguma portfelī citā dalībvalstī esošus seguma aktīvus, kas tiek iegūti šai segto obligāciju programmai, emitents papildus citiem šajā likumā noteiktajiem pienākumiem ievēro šādus noteikumus:

1) dalībvalsts normatīvie akti neaizliedz šo seguma aktīvu iekļaušanu seguma portfelī segto obligāciju programmā ārpus dalībvalsts;

2) dalībvalsts normatīvie akti nodrošina seguma aktīvu, ieguldītāju un segto obligāciju kreditoru tiesību uz seguma aktīviem aizsardzību, kas ir līdzvērtīga šajā likumā noteiktajai aizsardzībai;

3) dalībvalsts normatīvajos aktos nav paredzēti šķēršļi šajā likumā noteikto seguma portfeļa uzrauga funkciju izpildei un ziņu publicēšanai, ko nosaka šis likums.

(3) Komisija pēc emitenta lūguma, tostarp, lai novērstu nesamērīgu administratīvo slogu emitentam, var atļaut iekļaut seguma portfelī citā dalībvalstī esošus seguma aktīvus, kas atbilst šajā likumā noteiktajām kvalitātes prasībām, bet to novērtēšanai, uzraudzībai vai citām ar procesu saistītām darbībām dalībvalstī ir noteikta no Latvijas likuma atšķirīga kārtība, kas tādējādi nerada kaitējumu ieguldītāju, segto obligāciju kreditoru vai emitenta kreditoru interesēm.

**XX nodaļa**

**Segto obligāciju emisija kredītiestādes grupas ietvaros**

**97. pants. Kritēriji seguma aktīvu izmantošanai kredītiestādes grupas ietvaros**

(1) Kredītiestādes grupa ir tiesīga paredzēt, ka segtās obligācijas, kuras saskaņā ar kredītiestādes grupas iekšējo portfeļu segto obligāciju struktūru grupas ietvaros ir emitējusi grupai piederīga kredītiestāde, var tikt izmantotas kā seguma aktīvi citas pie tās pašas grupas piederīgas kredītiestādes segto obligāciju emisijā ārpus grupas, ja tiek izpildītas šādas prasības:

1) grupas ietvaros emitētas segtās obligācijas atsavina grupā ietilpstošai kredītiestādei, kura emitē ārpus grupas emitētas segtās obligācijas;

2) grupas ietvaros emitētas segtās obligācijas izmanto kā seguma aktīvus ārpus grupas emitētām segtajām obligācijām un atspoguļo tās kredītiestādes bilancē, kura ārpus grupas emitē segtās obligācijas;

3) ārpus grupas emitēto segto obligāciju seguma portfelī iekļauj tikai grupas ietvaros emitētas segtās obligācijas, ko emitējusi tikai viena no grupas kredītiestādēm;

4) kredītiestāde, kura ārpus grupas emitē segtās obligācijas, paredz pārdot tās segto obligāciju ieguldītājiem ārpus grupas;

5) gan grupas ietvaros, gan ārpus grupas emitētas segtās obligācijas emitēšanas laikā atbilst kredītkvalitātes 1. pakāpei, kā minēts Regulas Nr. 575/2013 trešās daļas II sadaļas 2. nodaļā, un ir nodrošinātas ar atbilstīgiem seguma aktīviem, kā norādīts šā likuma 53., 54. un 55. pantā.

(2) Ja Latvijā licencēta un grupā ietilpstoša kredītiestāde izmanto grupas ietvaros iekšēji emitētas segtās obligācijas kā seguma aktīvus, tai skaitā kā vienus no seguma aktīviem, tā segto obligāciju programmu īsteno saskaņā ar šā likuma noteikumiem.

(3) Latvijā licencēta un grupā ietilpstoša kredītiestāde grupas iekšējo segto obligāciju emisiju veic saskaņā ar šā likuma noteikumiem par aktīvu nodošanu (tostarp saņemot Komisijas atļauju par uzņēmuma pāreju), pārvaldīšanu un aizsardzību citas dalībvalsts emitentam.

**98. pants. Prasības seguma aktīviem**

(1) Grupas ietvaros emitētu segto obligāciju seguma aktīvi atbilst ārpus grupas emitēto segto obligāciju atbilstības un seguma prasībām.

(2) Šā likuma 97. panta pirmās daļas 5. punktā noteiktajā gadījumā Komisija var atļaut, ka segtās obligācijas, kas atbilst kredītkvalitātes 2. pakāpei, pēc izmaiņām, kuras pazemina to kredītkvalitātes pakāpi, turpina būt par daļu no kredītiestādes grupas segto obligāciju portfeļa struktūras, ja Komisija secina, ka izmaiņas kredītkvalitātes pakāpē nav saistītas ar to atļauju prasību pārkāpumu, kuras noteiktas šā likuma 40. pantā.

(3) Komisija informē Eiropas Banku iestādi par lēmumiem, kas pieņemti saskaņā ar šā panta trešo daļu.

**XXI nodaļa**

**Uzraudzība**

**99. pants. Uzraudzības vispārīgie noteikumi**

(1) Komisija veic segto obligāciju programmas publisku uzraudzību, tai skaitā pārrauga segto obligāciju emisiju, izvērtējot šajā likumā noteikto prasību ievērošanu.

(2) Komisija uzraudzības procesā pirms lēmumu pieņemšanas, ievērojot tās rīcībā esošo informāciju, izvērtē attiecīgo lēmumu iespējamo ietekmi uz Latvijas un citu dalībvalstu finanšu sistēmas stabilitāti.

(3) Komisijai ir pienākums nekavējoties veikt pasākumus saskaņā ar šo likumu, lai finanšu sektorā un segto obligāciju sabiedrības darbībā novērstu trūkumus, kuri apdraud vai varētu apdraudēt finanšu sektora stabilu darbību vai varētu radīt ievērojamus zaudējumus visas valsts tautsaimniecībai.

**100. pants. Maksājumi Komisijas darbības finansēšanai**

(1) Emitents segto obligāciju programmas noteikumos paredz maksājumus Komisijas darbības finansēšanai līdz 0,001 procentam gadā no segto obligāciju nominālvērtības, bet ne mazāk par 5000 *euro* gadā. Segto obligāciju sabiedrība maksājumu reizi ceturksnī līdz ceturksnim sekojošā mēneša trīsdesmitajam datumam veic no ieņēmumiem, ko nodrošina seguma aktīvi.

(2) Komisija izdod normatīvos noteikumus par šā panta pirmajā daļā minētā maksājuma aprēķināšanas un pārskatu iesniegšanas kārtību.

**101. pants. Komisijas funkcijas**

Komisija veic šādas funkcijas:

1) pieņem lēmumu par atļaujas izsniegšanu segto obligāciju programmas īstenošanai;

2) pārbauda, vai pirms segto obligāciju pirmās emisijas emitentam ir ieviestas pienācīgas un efektīvas darbības procedūras, ieskaitot tādas, kas ir piemērojamas emitenta maksātnespējas procesa, noregulējuma vai reorganizācijas pasākumu piemērošanas laikā, vai emitentam ir iecelti kompetenti pārvaldes institūciju locekļi un darbinieki un vai ir ievēroti visi emitentam un segto obligāciju sabiedrībai piemērojamie ierobežojumi;

3) uzrauga, vai seguma aktīvi atbilst šajā likumā noteiktajiem atbilstības un aktīvu vērtēšanas kritērijiem;

4) uzrauga, vai seguma aktīvi ir pietiekami saskaņā ar seguma prasībām;

5) apstiprina seguma portfeļa uzrauga amata kandidātu vai atsauc to;

6) ieceļ un šajā likumā noteiktajos gadījumos atsauc īpašo administratoru; 7) citas šajā likumā, Finanšu un kapitāla tirgus komisijas likumā un citos normatīvajos aktos noteiktās funkcijas.

**102. pants. Komisijas tiesības**

Papildus Finanšu un kapitāla tirgus komisijas likumā un citos normatīvajos aktos noteiktajām tiesībām, kuru uzraudzība ir uzticēta Komisijai, tā ir tiesīga:

1) piemērot sankcijas un uzraudzības pasākumus;

2) pieprasīt, lai personas publisko saskaņā ar šo likumu nepieciešamo informāciju un citus ar to saistītus dokumentus. Ja personas izvairās no informācijas publicēšanas vai atklāšanas, Komisijai ir tiesības to publicēt vai atklāt;

3) pieprasīt, lai emitents, segto obligāciju sabiedrība, uzticības persona un viņu revidenti, kā arī jebkuras citas personas sniedz informāciju (tai skaitā konfidenciālu informāciju), kas ir nepieciešama šajā likumā noteikto uzraudzības funkciju veikšanai;

4) veikt pārbaudes klātienē un attālināti;

5) veikt pasākumus, lai nodrošinātu, ka personas izpilda šajā likumā un citos normatīvajos aktos noteiktās prasības, kā arī pieprasīt jebkādu darbību pārtraukšanu, ja tās pārkāpj šā likuma un citu normatīvo aktu prasības, un uzlikt pienākumu pārtraukt un atturēties no tādas darbības atkārtošanas;

6) uzdot emitentam vai segto obligāciju sabiedrībai veikt pasākumus segto obligāciju sabiedrības likvidēšanai, ja segto obligāciju programma ir izpildīta, tās pastāvēšana vairs nav nepieciešama un emitents pats to nav likvidējis.

**103. pants. Dalībvalstu uzraudzības iestāžu sadarbība**

(1) Lai nodrošinātu emitentu uzraudzību, Komisija sadarbojas ar attiecīgo dalībvalstu uzraudzības iestādēm un noregulējuma iestādēm, ja kredītiestādei, kas emitē segtās obligācijas, tiek piemērots noregulējums, kā arī sniedz šīm iestādēm un saņem no tām uzraudzībai nepieciešamo informāciju. Šajā procesā Komisija var atklāt:

1) visu informāciju pēc citas kompetentas iestādes pieprasījuma;

2) pēc savas iniciatīvas visu būtisko informāciju citai kompetentai iestādei. Šā panta izpratnē informāciju uzskata par būtisku, ja tā varētu būtiski ietekmēt novērtējumu par segto obligāciju emisiju citā dalībvalstī.

(2) Komisija var slēgt līgumus ar dalībvalstu uzraudzības iestādēm par sadarbību un informācijas apmaiņu.

(3) Komisija ir tiesīga informēt Eiropas Banku iestādi, ja citas dalībvalsts uzraudzības iestāde nesadarbojas vai pēc Komisijas pamatota pieprasījuma nesniedz informāciju vai nesniedz to saprātīgā termiņā.

**104. pants. Komisijas tīmekļvietnē norādāmā informācija par segtajām obligācijām**

Papildus šā likuma 43. pantā minētajām prasībām Komisija savā oficiālajā tīmekļvietnē publicē šādu aktuālu informāciju:

1) šo likumu un citus normatīvos aktus segto obligāciju jomā, kā arī informāciju par administratīvajiem aktiem, kas izdoti saskaņā ar šo likumu;

2) to segto obligāciju sarakstu, kurām atļauts piemērot terminu "Eiropas segtās obligācijas" un kurām atļauts piemērot šā likuma 4. pantā minētos terminus.

**105. pants. Eiropas Banku iestādes informēšana**

Komisija katru gadu iesniedz Eiropas Banku iestādei sarakstu ar segto obligāciju emitentu un programmu sarakstā iekļautajām kredītiestādēm un segto obligāciju programmām.

**106. pants.** **Ziņošana par iespējamiem vai faktiskiem pārkāpumiem**

(1) Par iespējamiem un faktiskiem šā likuma, uz šā likuma pamata izdoto Finanšu un kapitāla tirgus komisijas normatīvo noteikumu, kā arī regulas Nr. 575/2013 pārkāpumiem ikviena persona var ziņot Komisijai.

(2) Komisija izveido un uztur drošu ziņošanas sistēmu, kas ietver vismaz šādus elementus:

1) kārtību, kādā tiek saņemti ziņojumi par pārkāpumiem;

2) saskaņā ar normatīvajiem aktiem par fizisko personu datu aizsardzību tādas personas datu aizsardzību, kura ziņo par pārkāpumu, kā arī tādas fiziskās personas datu aizsardzību, par kuru ir aizdomas, ka tā izdarījusi pārkāpumu;

3) noteikumus par konfidencialitātes nodrošināšanu personai, kura ziņo par pārkāpumu, izņemot gadījumu, ja šādu ziņu izpaušanu paredz Latvijas Republikas normatīvie akti.

(3) Kārtību, kādā tiek ziņots par iespējamiem un faktiskiem šā likuma, uz šā likuma pamata izdoto Komisijas normatīvo noteikumu, kā arī Regulas Nr. 575/2013 pārkāpumiem, un kārtību, kādā Komisijā saņemtie ziņojumi tiek apstrādāti, nosaka Komisijas normatīvie noteikumi.

(4) Ziņošana, kuru saskaņā ar šā panta pirmo un piekto daļu var veikt emitenta, atsavinātāja un segto obligāciju sabiedrības darbinieki, nav uzskatāma par līgumā un jebkurā normatīvajā aktā noteiktā informācijas izpaušanas aizlieguma pārkāpumu, un personu nevar saukt pie atbildības par šādu ziņošanu. Pret emitenta, atsavinātāja un segto obligāciju sabiedrības darbiniekiem, kuri ziņo par iespējamiem un faktiskiem pārkāpumiem kredītiestādē, šādas ziņošanas dēļ nedrīkst vērst diskriminējošas vai citas netaisnīgas darbības.

(5) Emitents, atsavinātājs un segto obligāciju sabiedrība izstrādā procedūru, ar kuru saskaņā izveido neatkarīgu un speciālu iekšējo kanālu ziņošanai par pārkāpumu, un nodrošina, ka emitenta un segto obligāciju sabiedrības darbinieki var ziņot par iespējamiem vai faktiskiem šā likuma, uz šā likuma pamata izdoto Komisijas normatīvo noteikumu, kā arī Regulas Nr. 575/2013 pārkāpumiem. Emitenta un segto obligāciju sabiedrības izstrādātā procedūra par iekšējā kanāla izveidošanu ziņošanai par pārkāpumu nodrošina šā panta otrās daļas 2. un 3. punktā, kā arī ceturtajā daļā noteikto prasību ievērošanu.

**XXII nodaļa**

**Atbildība par šā likuma pārkāpumiem un Komisijas lēmumu izpilde**

**107. pants. Komisijas piemērotās sankcijas un uzraudzības pasākumi**

(1) Par šā likuma, tieši piemērojamo Eiropas Savienības institūciju izdoto normatīvo aktu vai Komisijas izdoto normatīvo noteikumu vai pieņemto lēmumu pārkāpumiem Komisija var piemērot šādas sankcijas:

1) anulēt atļauju segto obligāciju emisijas programmas īstenošanai;

2) sniegt publisku paziņojumu, norādot par pārkāpumu atbildīgo personu un pārkāpuma būtību;

3) izteikt brīdinājumu par darbības trūkumiem un pārkāpumiem un noteikt termiņu to novēršanai;

4) uzlikt šā likuma 108. pantā noteikto soda naudu;

5) pieprasīt, lai par pārkāpumu atbildīgā persona pārtrauc attiecīgo rīcību un atturas no tādas rīcības atkārtošanas;

6) noteikt pagaidu aizliegumu emitenta, segto obligāciju sabiedrības amatpersonai vai citai par pārkāpuma izdarīšanu atbildīgai personai veikt savus amata pienākumus;

7) noteikt pienākumu emitentam vai segto obligāciju sabiedrībai atsaukt segto obligāciju sabiedrības valdes vai padomes locekli, revidentu, seguma portfeļa uzraugu, kā arī vadību un personālu, kas īsteno segto obligāciju programmu un darbības saistībā ar seguma aktīviem.

(2) Ja Komisijai ir pamats aizdomām, ka ir noticis šā likuma vai citu normatīvo aktu pārkāpums, vai tai ir informācija par iespējamu pārkāpumu turpmāko 12 mēnešu laikā, būtiskiem zaudējumiem vai neatgriezeniskām sekām ieguldītāju interesēm, tai ir tiesības piemērot vienu vai vairākus šādus uzraudzības pasākumus emitentam, atsavinātājam vai segto obligāciju sabiedrībai:

1) novērst normatīvo aktu pārkāpumus vai darbības trūkumus Komisijas noteiktajā termiņā;

2) pārskatīt komercdarbības nepārtrauktības plānu, citas politikas, procedūras un metodoloģijas;

3) sagatavot un ieviest plānu, lai novērstu konstatētās neatbilstības un trūkumus Komisijas noteiktajā termiņā;

4) sniegt Komisijai papildu informāciju, kas nepieciešama uzraudzības funkciju veikšanai;

5) uzdot novērst pārkāpuma dēļ iestājušās sekas, tai skaitā, ja iespējams, atjaunot situāciju, kāda bija pirms normatīvo aktu pārkāpuma;

6) izpildīt papildu prudenciālas prasības vai veikt citas darbības vai atturēties no noteiktu darbību veikšanas, lai novērstu normatīvo aktu pārkāpumus vai darbības trūkumus.

(3) Šā panta pirmajā un otrajā daļā minētās sankcijas un uzraudzības pasākumus Komisija var piemērot vienlaikus.

(4) Pārsūdzot administratīvo aktu, pieteikumu iesniedz Administratīvajā apgabaltiesā. Tiesa lietu izskata kā pirmās instances tiesa. Lieta tiek izskatīta triju tiesnešu sastāvā. Administratīvās apgabaltiesas spriedumu var pārsūdzēt, iesniedzot kasācijas sūdzību.

(5) Pieņemot lēmumu par sankciju un uzraudzības pasākumu piemērošanu personām, kuras pārkāpušas finanšu un kapitāla tirgu regulējošos normatīvos aktus, un par soda naudas apmēru, Komisija ņem vērā apstākļus, kas minēti Finanšu un kapitāla tirgus komisijas likumā, pasākumus, ko veikusi persona, lai novērstu pārkāpuma atkārtošanos, iespējamās pārkāpuma sistēmiskās sekas un ar to nodarīto zaudējumu apmēru trešajām personām, kā arī izvērtē piemērojamo sankciju un uzraudzības pasākumu samērīgumu, efektivitāti un atturošo raksturu.

**108. pants. Soda nauda**

(1) Par šā likuma, tieši piemērojamo Eiropas Savienības institūciju izdoto normatīvo aktu vai Komisijas izdoto normatīvo noteikumu vai pieņemto lēmumu pārkāpumu Komisija ir tiesīga:

1) uzlikt juridiskajai personai soda naudu līdz 10 procentiem no iepriekšējā finanšu gada neto ienākumu summas, kas atbilst summai, kuru saskaņā ar Regulu Nr. 575/2013 izmanto, lai aprēķinātu operacionālā riska pašu kapitāla prasību saskaņā ar pamatrādītāja pieeju;

2) uzlikt personai, kura pārkāpuma izdarīšanas laikā ir bijusi atbildīga par noteiktas darbības veikšanu juridiskās personas uzdevumā vai interesēs, soda naudu līdz 10 procentiem no gada ienākumiem.

(2) Šā panta pirmajā daļā minēto sankciju piemērošana juridiskajām personām neatbrīvo valdes un padomes locekļus un atbildīgos darbiniekus no normatīvajos aktos noteiktās civilās, administratīvās un kriminālatbildības.

**109. pants. Soda naudas vai uzraudzības pasākumu sevišķie piemērošanas gadījumi**

Komisija var piemērot sankcijas un uzraudzības pasākumus saskaņā ar šā likuma 107. panta pirmo un otro daļu, uzskatot par normatīvo aktu pārkāpumiem vismaz šādus gadījumus:

1) kredītiestāde saņēmusi atļauju segto obligāciju programmas īstenošanai, sniedzot nepatiesas ziņas vai izmantojot citus nelikumīgus līdzekļus;

2) kredītiestāde, īstenojot segto obligāciju programmu, pārkāpj šā likuma un segto obligāciju programmas nosacījumus;

3) kredītiestāde emitē segtās obligācijas, nesaņēmusi atļauju;

4) kredītiestāde emitē tādas segtās obligācijas, ar kurām netiek ievērotas ieguldītāju un segto obligāciju kreditoru tiesības emitenta maksātnespējas procesā vai emitenta noregulējumā;

5) kredītiestāde emitē tādas segtās obligācijas, attiecībā uz kurām nav ievērotas seguma aktīviem piemērojamās prasības;

6) kredītiestāde emitē tādas segtās obligācijas, kuras ir nodrošinātas ar aktīviem, kas atrodas ārpus dalībvalstīm, pārkāpjot prasības, kas noteiktas šā likuma 90. panta otrajā daļā;

7) kredītiestādes grupa emitē iekšējās segtās obligācijas, pārkāpjot prasības par seguma aktīvu izmantošanu kredītiestādes grupas ietvaros;

8) kredītiestāde, kas emitē segtās obligācijas, nav panākusi atbilstību seguma portfeļa sastāva prasībām;

9) kredītiestāde, kas emitē segtās obligācijas, neatbilst prasībām attiecībā uz atvasināto instrumentu līgumiem seguma portfelī;

10) kredītiestāde, kas emitē segtās obligācijas, nenodrošina prasības par seguma aktīvu nošķiršanu;

11) kredītiestāde, kas emitē segtās obligācijas, nepaziņo informāciju vai sniedz nepilnīgu vai neprecīzu informāciju;

12) kredītiestāde, kas emitē segtās obligācijas, ilgstoši neuztur seguma portfeļa likviditātes rezerves;

13) kredītiestāde, kas emitē segtās obligācijas ar pagarināmā termiņa struktūrām, nav izpildījusi pagarināmā termiņa struktūru nosacījumus;

14) kredītiestāde, kas emitē segtās obligācijas, nepaziņo informāciju vai sniedz nepilnīgu vai neprecīzu informāciju par savām saistībām.

**110. pants. Piemēroto sankciju un novēršanas pasākumu publicēšana**

(1) Komisija informāciju par personām piemērotajām sankcijām un vienlaikus saskaņā ar šo likumu īstenotajām darbībām ievieto savā tīmekļvietnē, norādot ziņas par personu un tās izdarīto pārkāpumu, kā arī par Komisijas izdotā administratīvā akta apstrīdēšanu vai pārsūdzēšanu un pieņemto nolēmumu. Informāciju publisko bez kavēšanās pēc tam, kad adresāts ir informēts par piemērotajām sankcijām.

(2) Šā panta pirmajā daļā minēto informāciju Komisija var publiskot, neidentificējot personu, ja pēc iepriekšēja izvērtējuma veikšanas konstatē, ka tās fiziskās personas datu atklāšana, kurai piemērota sankcija, nav samērīga vai fiziskās vai juridiskās personas datu atklāšana var apdraudēt finanšu tirgus stabilitāti vai uzsākta kriminālprocesa norisi, vai radīt nesamērīgu kaitējumu iesaistītajām personām.

(3) Ja paredzams, ka šā panta otrajā daļā minētie apstākļi saprātīgā laikposmā var izbeigties, šā panta pirmajā daļā minētās informācijas publiskošanu var atlikt uz šo laikposmu.

(4) Šajā pantā noteiktajā kārtībā publiskotā informācija Komisijas tīmekļvietnē ir pieejama vismaz piecus gadus no informācijas publiskošanas dienas. Publikācijā ietvertos personas datus tīmekļvietnē saglabā tikai tik ilgi, cik ir nepieciešams atbilstoši piemērojamiem personas datu aizsardzības noteikumiem. Glabāšanas termiņš tiek noteikts, ņemot vērā normatīvajos aktos noteiktos termiņa ierobežojumus, bet jebkurā gadījumā tas nav ilgāks par 10 gadiem.

(5) Komisija informē Eiropas Banku iestādi par personām piemērotajām sankcijām.

(6) Komisijai ir tiesības šā panta pirmajā daļā noteiktajā kārtībā publicēt informāciju par citiem lēmumiem, ko tā ir pieņēmusi saskaņā ar šo likumu, ja tādi lēmumi var ietekmēt ieguldītāju intereses, bet nerada draudus kredītiestādes vai finanšu tirgus stabilitātei.

**111. pants. Komisijas lēmuma darbības neapturēšana**

Komisijas izdotā administratīvā akta apstrīdēšana un pārsūdzēšana, izņemot administratīvo aktu par soda naudas piemērošanu, neaptur šā akta darbību.

**Pārejas noteikums**

Ar šā likuma spēkā stāšanos spēku zaudē Hipotekāro ķīlu zīmju likums (Latvijas Republikas Saeimas un Ministru Kabineta Ziņotājs, 1998, 21. nr.; 2000, 13. nr.; 2001, 16. nr.; 2002, 22. nr.; 2006, 21. nr.).

Informatīva atsauce uz Eiropas Savienības direktīvām

Likumā iekļautas tiesību normas, kas izriet no Eiropas Parlamenta un Padomes 2019. gada 27. novembra direktīvas 2019/2162 par segto obligāciju emisiju un segto obligāciju publisko uzraudzību un ar ko groza Direktīvas 2009/65/EK un 2014/59/ES.

Finanšu ministrs

J. Reirs